..:: HdR.cat - 4 octubre ::..\nWaldegård-Thorszelius salvaven els mobles de Lancia.\nEl Ral·li de Sanremo 1975, va posar final a la seva 17ena edició el dissabte 4 d'octubre de 1975 a la mateixa ciutat que dona nom a la prova italiana que figurava com a vuitena cita en el calendari del campionat del mòn de ral·lis, per llavors integrada per un total de 10 ral·lis. 118 van ser els equips que s'hi van inscriure, prenent tots ells la sortida el dimecres 1 d'octubre cap a les 37 especials cronometrades de 977,00 km de distància que tan sols 54 aconseiguirien superar.\nVerini-Rossetti poc van poder fer vers el Lancia Stratos HF .\nLa prova es trobava dividida en dues etapes on les especials d'asfalt amb seccions de terra era la principal característica de la prova, si bé també existien trams 100 % d'asfalt, així com trams integrament de terra, l'elecció de pneumàtics sempre suposava un compromís per als pilots, més quan la pluja feia acte de presència.\nEn la primera de les etapes disputades, i ja des de la primera especial cronometrada es varen començar a viure baixes d'entitat a la prova, els primers en caure van ser Simo Lampinen i Silvio Maiga, que trencava la suspensió del seu Lancia Beta Coupé, cotxe que introduia com a novetat en competició l'us de la servodirecció, i Timo Mäkinen i Henry Liddon, els quals pilotaven un Ford Escort RS1800 que havia estat preparat per a competir el Tour de France Auto, amb la principal característica de portar uns passos de roda molt més amples que permetien instal·lar rodes de major amplitud; però aquest va ser el taló d'Aquiles d'ambdós Ford que van prendre la sortida, una mala organització amb Dunlop, proveïdor de pneumàtics dels cotxes, va deixar als dos cotxes sense rodes de recanvi pel que tots dos cotxes abandonarien a la primera punxada, fet que li va passar a Mäkinen-Liddon en la primera especial cronometrada i que li va passar a Roger Clark i Jim Porter a la cinquena especial cronometrada, malmetent tots dos la transmissió en intentar proseguir la marxa.\nEn la tercera especial cronometrada la junta de culata de l'Opel Ascona de Rauno Aaltonen i Claes Billstam deia prou i deixava a la parella finlandeso-sueca a l'estacada, així com a Markku Alén i Ilkka Kivimäki, que en la quarta especial cronometrada veien com la caixa de canvis del seu Fiat 124 Abarth Rallye es trencava i prenien abans d'hora el camí cap al parc tancat.\nTot aquest seguit de baixes permetia a Sandro Munari i Mario Manucci encapçalar ràpida i cómodament la prova a bord del seu Lancia Stratos HF per davant dels seus companys d'equip els suecs Björn Waldegård i Hans Thorszelius els quals pilotaven un cotxe dotat de 12 vàlvules enlloc de les 24 dels transalpins. Els italians Maurizio Verini i Francesco Rossetti amb un FIAT 124 Abarth Rallye i Raffaele Pinto i Arnaldo Bernacchini amb el tercer dels Stratos HF encapçalaven el grup perseguidor.\nDespré d'un impàs de calma les incidències van tornar a caracteritzar la prova, quan en la setzena especial cronometrada, d'un total de 28 que formaven la primera etapa, Jean-Pierre Nicolas i Vincent Laverne trencaven la transmissió del seu Alpine-Renault A110, els quals lluien un color groc per desig exprés de la casa mare, Renault, i quan també Alcido Paganelli i Ninni Russo patien una expectacular sortida de pista amb el seu FIAT 124 Abarth Rallye abandonaven el ral·li.\nMés tard, en les últimes especials, el motor del nou Opel Kadett Grup 4 de Walter Röhrl i Jochen Berger, un cotxe que per manca de temps de fet era un Ascona muntat sobre un 200 kg més lleuger Kadett, deixava de funcionar mentre que Pinto-Bernacchini patien una trencadissa de cilindres en el V6 d'origen Ferrari que muntava el seu Lancia Stratos HF, això permetia que els dos Stratos oficials que encapçalaven la prova es desmarquessin ja en 3 minuts del seu més immediat perseguidor, el 124 Abarth Rallye de Verini-Rossetti.\nEn la última cronometrada va arribar l'últim cop de teatre, quan Munari-Manucci patien una punxada en l'eix posterior del seu cotxe, però els Stratos tenien l'inconvenient que les rodes del davant i les del darrere eren diferents, utilitzant una roda universal com de recanvi, per desgràcia dels transalpins, en les últimes assistències enlloc de la universal s'hi va instal·lar una d'anterior i aquesta no va poder ser fixada adequadament en el tren posterior provocant que al cap d'uns metres de rependre la marxa, patissin una sortida de pista que els deixava fora de competició.\nAmb tot aquesta série de baixes viscudes en la primera etapa, la segona etapa de 336 km de distància sobre asfalt i 60 sobre terra l'afrontaven un total de 53 equips, la qual es va viure amb una relativa calma i sense baixes entre els principals pilots que afrontaven la prova dels Alps Marítims Italians, si bé Björn Waldegård i Hans Thorszelius que afrontaven la jornada amb 57 segons d'avantatge vers a Maurizio Verini i Francesco Rossetti, al llarg de la mateixa van aconseguir anar incrementant el seu avantatge fins establir-lo en 2 minuts i 48 segons a la conclusió de la prova.\nPer a Waldegård-Thorszelius, aquesta suposava la seva segona victòria en el mundial de ral·lis després de l'aconseguida al Ral·li de Suècia d'aquell mateix any, mentre que per Verini-Rossetti el seu segon podi en el campionat. A 36 minuts i 12 segons dels guanyadors, completava el podi Jean-Luc Thérier i Michel Vial amb l'únic dels Alpine-Renault A110 supervivent.\nThérier-Vial, afavorits per les nombroses baixes, van completar el recorregut en tercera posició.\nL'any 1975 l'únic campionat que es celebrava era el de marques, en el que Lancia gràcies a la tercera victòria de la temporada es desmarcava al capdavant de la general amb 75 punts per 58 dels seus cosins de FIAT. Opel aconseguia mantenir la seva tercera posició en el campionat gràcies a la victòria en Grup 1, mentre que Alpine-Renault s'acostava a la seva posició amb el podi de Thérier-Vial.\n4 cilindres en línia de 1397 centímetres cúbics (76,00 mm de diàmetre - 77,00 mm de carrera).\n140 CV a 8200 rpm\nTracció a les rodes anteriors.\nAmplada 1525 mm\nDistància entre eixos 2427 mm\nQuan passaven dos minuts de dos quarts de vuit del vespre del dimarts 4 d’octubre de 1977 s’iniciava el 19è Ral·li Sanremo, i amb ell el Renault 5 Alpine feia el seu debut oficial en la màxima competició mundial de l’especialitat.\nHomologat com a cotxe de Grup 2, el seu rol no era el de lluitar per la victòria, malgrat tot Renault hi desplaçava dues unitats oficials del cotxe confiades en mans de Jean Ragnotti i Jean-Marc Andrié i de Guy Fréquelin i Jacques Delaval. Els primers aconseguirien completar la ronda transalpina en setena posició i com els segons en Grup 2, mentre que els segons haurien d’abandonar la prova abans de completar tot el recorregut per averia elèctrica.\nAl RAC Rally totes dues unitats desplaçades fins a les illes britàniques haurien d’abandonar la cita, però l’any 1978 s’iniciava amb un sonat segon i tercer lloc de les dues parelles oficials a la ronda inaugural, el 46è Ral·li Monte-Carlo. Al Bandama d’aquella mateixa temporada, així com al Tour de Corse de 1979, Jean Ragnotti i Jean-Marc Andrié aconseguirien dues noves places de podi que permetrien elevar la xifra total fins a 4 podis en els 8 esdeveniments del mundial de ral·lis, en els que el cotxe competiria com oficial de Renault.\nRöhrl-Geistdörfer guanyaven el ral·li imposant-se en tres quartes parts de les especials cronometrades.\nDesena prova en el calendari del campionat del món de ral·lis, i per tant penúltima cita de la temporada, el 27è Ral·li de Sanremo finalitzava a la ciutat que li donava nom el divendres 4 d'octubre de 1985. El ral·li s'inicava amb els 98 equips inscrits presents a la rampa de sortida, ubicada a Sanremo també, el diumenge 29 de setembre per tal de fer front a un recorregut dividit en 4 jornades i amb un total de 45 proves especials cronometrades de 687,78 km de distància, que 33 equips aconseguirien superar. La cita italiana era puntuable per als campionats de pilots i constructors.\nAmb el títol a la butxaca, Salonen-Harjanne no van arriscar el més mínim.\nAtenent les queixes dels pilots participants en anteriors edicions, la prova per excelència de caràcter mixte en la present edició no tindria més especials nocturnes sobre terra, deixant les especials de nit per la quarta i última etapa integrament celebrada sobre asfalt.\nLa primera jornada del ral·li, celebrada el dilluns 30 de setembre, era tanmateix mixta també, amb 4 primeres proves cronometrades sobre asfalt i quatre més que completaven les vuit programades sobre terra. Walter Röhrl i Christian Geistdörfer aconseguien el primer escratx del ral·li ex-aequo amb els recentment proclamats campions mundials Timo Salonen i Seppo Harjanne, deixant doncs la parella d'Audi i de Peugeot com a líders.\nEn la segona especial cronometrada del ral·li els pilots francesos de Peugeot Bruno Saby i Jean-François Fauchille, desfeien la igualada en aconseguir el millor registre i situar-se provisionalment al capdavant de la general provisional, reclamant així el seu protagonisme i un seient oficial de cara la següent temporada. Novament un empat en el millor temps entre Walter Röhrl i Christian Geistdörfer amb Timo Salonen i Seppo Harjanne en la tercera cronometrada, situava als primers altre cop al capdavant de la taula, situació que es revertiria en la quarta prova cronometrada i última d'asfalt fins la quarta jornada amb el segon escratx del dia de Bruno Saby i Jean-François Fauchille.\nAmb l'arribada de la terra apareixia una averia electrònica en el Peugeot 205 T16 E2 de Bruno Saby i Jean-François Fauchille, els quals mica en mica anirien cedint segons vers Walter Röhrl i Christian Geistdörfer i Timo Salonen i Seppo Harjanne, els quals es repertirien a parts iguals els 4 trams que restaven per arribar a Tirrenia a quarts de deu del vespre amb els alemanys d'Audi al capdavant de la provisional per 12 segons de marge vers Timo Salonen i Seppo Harjanne. Bruno Saby i Jean-François Fauchille, disgustats per l'averia, es situaven en tercera posició provisional a 1 minut i 28 segons de la parella germànica a la neutralització de l'etapa, deixant darrera seu els quatre Lancia 037 presents a la prova que manifestaven tenir problemes de pilotatge, tant els dos oficials en mans dels finlandesos Markku Alén i Ilkka Kivimäki i Henri Toivonen i Juha Piironen, com els dos del Jolly Club confiats als italians Massimo Biasion i Tiziano Siviero i Dario Cerrato i Giuseppe Cerri.\nDes de Tirrenia a les 6 del matí, per tal d'evitar la nit, els 69 equips supervivents de la primera jornada es disposaven a enfilar camí cap a la Toscana, on 15 proves especials cronometrades de 190,17 km de distància els aguardaven. Els líders provisionals del ral·li, Walter Röhrl i Chrstian Geistdörfer, aconseguien imposar-se consecutivament en les 12 primeres cronometrades. Timo Salonen i Seppo Harjanne, que pagaven cara la seva absència al Sanremo des del 1981, trencaven la ratxa triomfant dels pilots d'Audi en marcar el millor temps en la tretzena cronometrada del dimarts, deixant les distàncies entre els dos equips en 1 minut i 25 segons, no massa distància tenint en compte la ratxa dels germànics.\nMalhauradament pels finlandesos de Peugeot, quan només mancaven dues cronometrades per completar la jornada, punxaven una roda del seu Peugeot 205 T16 E2, la qual s'acabaria desllandant, fent-los perdre en l'incident més de 3 minuts i pràcticament tota opció a victòria ja que a la neutralització de la segona etapa hi arribaven a 4 minuts i 37 segons dels líders. Tanmateix Walter Röhrl i Christian Geistdörfer també punxaven una roda en aquesta recta final de la jornada, però la parella líder amb prou feines cedia uns segons doncs aquesta es produia cap al final de l'especial.\nPer darrera 3 dels 4 Lancia 037 presents a la cita aprofitaven els dos minuts que es deixaven Bruno Saby i Jean-François Fauchille en patir una sortida de pista per guanyar una posició, baixant els francesos fins a la sisena posició provisional, mentre que el cotxe oficial de Markku Alén i Ilkka Kivimäki s'instalava en posicions de podi a 5 minuts i 51 segons dels primers classificats, per darrera d'ells vindrien els seus companys d'equip Henri Toivonen i Juha Piironen i els italians Massimo Biasion i Tiziano Siviero amb la unitat semioficial del Jolly Club.\nSi bé no es van registrar baixes importants al llarg de l'etapa, els campions europeus Dario Cerrato i Guiseppe Cerri, si que varen protagonitzar un incident força rellevant que va obligar a neutralitzar la penúltima prova especial al seu pas. La parella italiana derrapava massa en entrar en un revolt, provocant que la part posterior del seu Lancia 037 impactés contra un mur en el que un espectador s'hi trobava apoiat, si bé els pilots del Jolly Club van continuar el seu camí fins a la línia de fi de tram, l'espectador va haver de ser evacuat fins a l'hopistal de Siena i per tant en conseqüència el tram neutralitzat.\nDes de la Plaça del Palio de Siena, els 44 equips que hi havien arribat el vespre anterior emprenien a partir de les 6 del matí del dimecres 2 d'octubre el camí cap a les 11 proves cronometrades de terra per la Toscana que la organització els hi havia programat, i que després amb un llarg enllaç per autopista els retornaria a Sanremo la mitjanit del dijous. Walter Röhrl i Christian Geistdörfer, van seguir extenent el seu marge al capdavant de la provisional en impsar-se en 10 d'elles, és a dir tots els escratxs llevat d'un en el que el millor temps era novament per a un cotxe de tracció integral, el Peugeot 205 T16 E2 de Timo Salonen i Seppo Harjanne.\nTot plegat permetia als alemanys afrontar la quarta i última etapa amb 5 minuts i 52 segons de marge vers Timo Salonen i Seppo Harjanne, una jornada que era integrament nocturna i el més important sobre asfalt, terreny en el que l'Audi Sport Quattro E2 dels líders es movia amb més dificultat donat el seu gran pes malgrat tenir una potència que fregava els 500 CV. Per darrera Miki Biasion i Tiziano Siviero pressionaven a Henri Toivonen i Juha Piironen, els quals es trobaven separats per només 8 segons, mentre que Markku Alén i Ilkka Kivimäki semblaven estar en una còmode tercera posició a 3 minuts i 25 segons dels seus compatriotes de Peugeot i amb 1 minut i 39 segons d'avantatge vers els seus companys d'equip.\nAmb gairebé tot un dia de descans, el dijous a les 21h es donava la sortida des de Sanremo als 39 equips que seguien actius en el ral·li per tal d'afrontar les últimes 10 proves especials cronometrades d'asfalt amb una corda de 247,12 km de distància. La jornada començava malament, quan un incendi obligava a cancelar la primera passada pel tram de Ronde, primera especial en el programa. La consequent evacuació del públic i el fet que la segona i tercera especial programada fossin novament dues passades adicionals per Ronde, va endarrerir el programa.\nTot i que no partien com a favorits, Walter Röhrl i Christian Geistdörfer aconseguien el seu 29è i últim escratx en l'especial Ronde 2, primera especial cronometrada que es celebrava, mentre que en la següent passada pel tram, Timo Salonen i Seppo Harjanne eren capaços de reduir el seu temps de la passada anterior per Ronde i s'adjudicaven l'escratx. A partir de llavors el ral·li va tenir només un dominador, el Lancia 037 número 1 de Henri Toivonen i Juha Piironen. En un terreny més adequat per al seu cotxe de propulsió com era l'asfalt, els finlandesos sorprenien a fins i tot als seus companys d'equip Markku Alén i Ilkka Kivimäki a qui els rellevaven de la última posició de podi en aconseguir consecutivament els 7 últims escratxs del ral·li.\nMiki Biasion i Tiziano Siviero es van veure privats de qualsevol protagonisme quan penalitzaven 13 minuts per averia, el que els suposava caure per darrera dels seus companys d'equip Dario Cerrato i Guiseppe Cerri. Pitjor fortuna van tenir la parella francesa de Peugeot, Bruno Saby i Jean-François Fauchille, que es van veure obligats a abandonar el ral·li en la tercera especial programada en trencar el motor del seu cotxe, aquest va ser pràcticament l'únic abandonament rellevant del ral·li i va esmorteir la caiguda de Miki Biasion i Tiziano Siviero que aconseguien completar la cita italiana en sisena posició final.\nSense més, Walter Röhrl i Christian Geistdörfer completaven el divendres a quarts de 9 del matí les 43 especials cronometrades que s'arribaven a celebrar en primera posició, amb un temps total de 7 hores 10 minuts i 10 segons, Timo Salonen i Seppo Harjanne, que a l'arribada declarava irònicament que era terrible per a un campió mundial acabar un ral·li en segona posició, ho feia amb un retard acumulat de 6 minuts i 29 segons vers la parella d'Audi. Henri Toivonen i Juha Piironen completaven el podi a 7 minuts i 52 segons dels guanyadors, en la que seria la última aparició oficial del Lancia 037, doncs el debut del nou Lancia Delta S4 de tracció integral, que s'esperava per la cita local, estava al caure.\nSobre l'asfalt, Toivonen-Piironen remuntaven per instal·lar-se al podi.\nLa segona plaça aconseguida per Timo Salonen, permetia al ja proclamat campió mundial descartar un dels seus tercers llocs aconseguits a l'inici de temporada com un dels seus pitjors resultats, amb el que el seu lideratge es feia encara més patent donada l'absència de Stig Blomqvist, màxim perseguidor del finlandès en la taula. Walter Röhrl, que no guanyava un ral·li mundialista des del Monte-Carlo'84, feia una important escalada de posicions per situar-se en tercer lloc superant al lesionat Ari Vatanen.\nPeugeot arribava a Itàlia amb el títol de constructors amb un domini inqüestionable, com demostra que la seva segona posició suposava no guanyar un ral·li per tercera vegada en la temporada i igualaven el que per llavors era el seu pitjor resultat acumulat, el segon lloc del Tour de Corse. Audi per la seva banda, maquillava una temporada plena de podis amb la seva primera victòria, que els acostava a Peugeot si bé el títol ja estava decidit. Lancia, amb el seu tercer podi de la temporada i segon consecutiu, superava a Nissan en la última plaça del podi per només 2 punts.\nLoeb-Elena tornaven a guanyar a Tarragona i feien un pas endavant cap al sisè títol.\nCom venia sent tradicional en les darreres edicions de la cita catalana, la població de Salou acollia el diumenge 4 d'octubre de 2009 la cerimònia de clausura d el 45è Ral·li Catalunya-Costa Daurada, onzena prova en el calendari del campionat del món de ral·lis, que sota puntuabilitat pels certàmens reservats a pilots, constructors i mundial júnior, aconseguia atreure l'interés de fins a 80 equips per a formalitzar la seva inscripció. D'aquests, 70 es van personar a la rampa de sortida el dijous 1 d'octubre per tal d'afrontar les 18 proves cronometrades de 353,62 km de distància que el RACC els hi havia disposat en el recorregut. 52 equips participants van aconseguir completar-les.\nSordo-Martí van tenir el plaer de dominar en els compassos inicials, després va tocar fer d'escuder.\nEl ral·li s'iniciava amb la jornada més llargues de totes en quan a distància cronometrada es refereix, tres trams agrupats en un bucle que es celebraven en dues ocasions cadascun formaven l'etapa, la qual totalitzava 131,76 km de lluita contra el crono. La nit prèvia a l'inici del ral·li la pluja es va deixar notar en abundància, el que es va traduir en forces humitats matutines; en aquestes condicions els espanyols de Citroën Dani Sordo i Marc Martí arriscaven més que ningú i s'imposaven consecutivament en les quatre primeres proves cronometrades, mentre que per darrera seu s'hi instalaven els seus caps de files a l'equip dels dos galons, Sébastien Loeb i Daniel Elena, amb tres segons temps escratx i un tercer temps escratx, el que els deixava a 4,9 segons dels líders provisionals.\nEn les dues últimes especials els campions mundials van demostrar el perqué dels seus 5 títols acumulats, i amb dos escratxs consecutius, aconseguien fer entrada al parc tancat de Port Aventura a només 1,6 segons dels seus companys d'equip. Per darrera Mikko Hirvonen i Jarmo Lehtinen no perdien massa terreny vers els dos favorits de Citroën i completaven la jornada a 34,2 segons de la parella cantabro-catalana, mentre que Petter Solberg i Phil Mills, que es posaven per primera vegada en la seva carrera al volant d'un Citroën C4 WRC, ho feien en la quarta plaça a 59,7 segons i amb grata diferència vers els més experimentats sobre el cotxe francès, els provençals Sébastien Ogier i Julien Ingrassia.\nLa segona etapa de la cita catalana, celebrada integrament en dissabte, afegia 127,98 km cronometrats al recorregut del ral·li al llarg de sis proves especials, les quals, com en l'etapa anterior, a la seva vegada s'agrupaven en dos bucles de tres trams entre els que hi destacava el tram del Priorat i la Ribera d'Ebre, el més llarg de tot el programa amb 38,27 km de distància. Sébastien Loeb i Daniel Elena hi aconseguien el millor temps i en retallar 1,6 segons als seus companys, tots dos Citroën C4 WRC passaven a compartir el liderat amb el mateix temps total.\nSébastien Ogier i Julien Ingrassia aturaven el crono abans que els seus dos cotxes oficials de la marca francesa en la segona prova sabatina, mentre que Sébastien Loeb i Daniel Elena feien el mateix per dues dècimes de segon vers els seus companys d'equip locals, el que els deixava coma líders en solitari per idéntic marge. En la tercera i última especial del bucle matinal Dani Sordo i Marc Martí tornaven al liderat en marcar-hi el millor temps i llevar 1,1 segons als seus companys, el que suposava fer entrada al reagrupament per 9 dècimes de segon de marge.\nMentrestant Mikko Hirvonen i Jarmo Lehtinen es veien incapaços de marcar un ritme tan fort com els Citroën oficials i veien com el gap vers els dos cotxes que els precedien s'obria en 10 segons més. Amb aquestes distàncies tan curtes, Olivier Quesnel, director esportiu de Citroën, donava consignes als seus pilots per a que finalitzessin les hostilitats entre ells i imperès el sentit comú, doncs Sébastien Loeb s'hi estava jugant el sisé títol mundial i calia beneficiar a l'alsacià, a part que de rubricar el doblet, la marca dels dos galons aconseguiria també la corona de constructors.\nEn la represa Sébastien Ogier i Julien Ingrassia marcaven el millor temps en la segona passada per l'especial reina del ral·li, mentre que Dani Sordo i Marc Martí obrien en 1,2 segons el forat que els separava dels seus companys d'equip, alegrant els aficionats que s'aplegaven a les cunetes tarragonines, i que es creien que els seus pilots favorits seguien estant en disposició de lliutar per la victòria.\nSébastien Loeb i Daniel Elena feien seu el millor crono en la cinquena especial cronometrada sabatina per escurçar en 1 segon les distàncies vers els líders provisionals, mentre que en la sisena l'honor corresponia al Citroën C4 WRC privat de Petter Solberg i Phil Mills. Tanmateix en aquesta darrera especial es feien efetives les ordres d'equip i Dani Sordo alçava el peu de l'accelerador el just i necessari a les acaballes de la cronometrada per a cedir el testimoni del liderat als seus caps de files, Sébastien Loeb i Daniel Elena.\nAixí doncs, amb força malestar entre els aficionats, Sébastien Loeb i Daniel Elena retornaven a Salou amb 1,5 segons de marge vers Dani Sordo i Marc Martí, mentre que Mikko Hirvonen i Jarmo Lehtinen es mantenien en la tercera plaça a 48,5 segons dels líders, truncant així els plans de Citroën que havien cedit un C4 WRC a Petter Solberg i Phil Mills per a l'ocasió per tal d'intentar restar quans punts fossin possibles al finlandès de Ford.\nEl programa de la tercera i última etapa del ral·li seguia el model vist en les dues anteriors, és a dir un bucle de tres trams que es celebrava en dues ocasions, amb una distància total cronometrada de 93,88 km. Dani Sordo i Marc Martí s'imposaven en la primera cronometrada, mentre que Petter Solberg i Phil Mills s'hi envirollaven acomiadant-se pràcticament de qualsevol opció de donar caça a Mikko Hirvonen i Jarmo Lehtinen, els quals a Riudecanyes s'anotaven el segon millor registre a 7 dècimes del pilot càntabre i el seu copilot barceloní.\nPetter Solberg i Phil Mills es recuperaven de l'ensurt imposant-se en la segona prova especial, cronometrada que va haver de ser neutralitzada al pas dels britànics Paul Bird i Ian Windress, els quals hi patien una sortida de pista a bord del seu Ford Focus RS WRC'08 lesionant a dos aficionats; en un principi las lesions que aquests van patir semblaven revertir certa gravetat , el que va obligar a l'ambulància a entrar al tram i per tant neutralitzar-lo.\nSébastien Loeb i Daniel Elena tancaven el bucle matinal amb el millor temps, mentre que en les segones passades per les especials Petter Solberg i Phil Mills s'anotaven dos escratxs més i Jari-Matti Latvala i Miikka Anttila aconseguien el seu primer millor temps en la darrera ocasió que tenien. Entretant els dos Citroën C4 WRC oficials relaxaven el ritme, força més notori en el cas de Dani Sordo i Marc Martí per tal de no comprometre la victòria dels seus companys d'equip, així com Mikko Hirvonen i Jarmo Lehtinen que volien assegurar la bona posició assolida.\nRetornant de nou a Salou doncs, el ral·li es donava per finalitzat amb la victòria de Sébastien Loeb i Daniel Elena, els quals invertien un temps total de 3 hores 22 minuts i 14,7 segons en recòrrer els 353,62 km cronometrats del programa, 12 segons menys que els escuders seus escuders a Citroën, Dani Sordo i Marc Martí. Mikko Hirvonen i Jarmo Lehtinen per la seva banda tancaven el podi català a 54,1 segons dels guanyadors.\nHirvonen-Lehtinen es defensaven prou bé sobre l'asfalt català i aconseguien per mèrits propis el 3r lloc.\nEntre els participants més joves enrolats en el J-WRC, la prova es planteja en els seus compassos inicials com una lluita entre els dos Citroën C2 S1600 del neerlandès Hans Weijs i el seu copilot belga Bjorn Degandt i el dels txecs Martin Prokop i Jan Tománek, amb dos escratxs favorables als primers i un escratx als ja proclamats campions mundials en el tercer tram del bucle matinal. En la represa la parella campiona s'anotava els tres millors registres possibles i feia entrada al parc tancat amb 12 segons de coixí.\nDissabte la tónica de la tarda del divendres es mantenia i la parella txeca s'anotava el millor temps en els tres trams cronometrats del bucle matinal, peró en la primera segona passada sabatina, els líders patien un fort accident, el que els obligava a abandonar el ral·li alhora que deixaven el testimoni del liderat als protegits de la Federació Neerlandesa d'Automobilisme, Hans Weijs i Bjorn Degandt. Aquests guanyaven en dos de les tres proves especials de la tarda per davant dels catalans Jordi Martí i Gabriel Sanchez, els quals es classificaven en la segona posició a més de 2 minuts i mig dels líders.\nLa jornada dominical va tenir poca història, pel que el pilot neerlandès i el seu copilot belga s'acabaven anotant la victòria, una victòria intrascendent, doncs Martin Prokop ja era campió del certàmen des del mes d'agost a la sortida del Ral·li 1000 Llacs. Hans Weijs per la seva banda feia un important pas endavant al campionat i completava la temporada en la cinquena posició a 1 punt del seu company d'equip Kevin Abbring.\nWeijs-Degandt aprofitaven la baixa de Prokop-Tománek per adjudicar-se la victòria.\nEn el campionat de pilots la classificació s'estrenyia molt amb els resultats de la cita catalana, doncs la combinació de la victòria de Sébastien Loeb amb la tercera plaça de Mikko Hirvonen, deixava als dos aspirants al títol mundial separats per 1 sol punt a l'espera de celebrar el darrer ral·li de la temporada, Gales. Dani Sordo per la seva banda rubricava el seu sisè podi de la temporada i feia seva la tercera posició final en disposar de 21 punts d'avantatge vers Jari-Matti Latvala.\nCitroën s'anotava el seu cinquè doblet consecutiu a la cita catalana, quart en el que Sébastien Loeb i Daniel Elena, juntament amb Dani Sordo i Marc Martí n'eren els protagonistes, peró aquest cobrava especial importància en quan donava a la marca francesa el seu cinquè títol mundial. En l'altre lluita de la taula, malgrat que l'equip junior de Citroën només aconseguia posar un dels seus cotxes en la línia de meta, aquests retallaven 1 punt a l'equip Stobart, que en disposar de més de 30 punts de coixi, ja tenien assegurada la tercera posició al campionat.\nLatvala-Anttila guanyaven a Còrsega i dedicaven la victòria a Toivonen, pilot que hi perdé la vida 19 anys abans.\nAmb 96 equips participants presents, el diumenge 4 d'octubre de 2015 es celebrava a Corte la cerimònia de clausura del 58è Tour de Corse, onzena prova en el calendari del campionat del món de ral·lis de la present temporada i que després de set anys d'absència al mundial, hi tornava. La cita corsa, que atorgava punts en els certàmens de pilots, constructors, així com als mundials WRC-2 i WRC-3, tenia un recorregut format per 9 proves especials de 332,73 km de distància, a les que els 123 equips participants dels 138 dels que prèviament hi havia formalitzat la seva inscripció, començarien a fer front el divendres 2 d'octubre.\nEvans-Barritt quallaven una molt bona actuació en les difícils condicions corses per sumar el seu 2n podi.\nEl retorn de l'illa francesa al mundial va estar marcat per la pluja, la qual ja va fer acte de presència al tram de proves. En aquestes condicions els polonesos Robert Kubica i Maciej Szczpaniak eren els qui més riscs hi assumien per tal d'esdevenir els homes més ràpids a bord del seu Ford Fiesta RS WRC privat.\nEls polonesos confirmaven les sensacions en empatar a millor temps amb els campions mundials en vigència en el primer dels tres trams cronometrats programats per divendres, amb una distància total competitiva de 109,24 km. La pluja però va anar incrementant en la seva intensitat, sobretot en la part més septentrional de l'illa, provocant inundacions i deixant carreteres inoperatives, com era el cas de la que acullia el segon tram, Casamozza – Ponte Leccia, que quedava doncs anul·lat.\nAmb 43,69 km menys disputats, el tercer i últim tram passava a tancar l'etapa amb forces canvis, doncs en ell els co-líders de la provisional, Sébastien Ogier i Julien Ingrassia, hi punxaven una roda del seu Volkswagen Polo R WRC i en deixar-s'hi minut i mig, els francesos perdien d'entrada el liderat; uns altres en punxar eren els espanyols de Hyundai Dani Sordo i Marc Martí, si bé en el seu cas s'hi deixaven 2 minuts en l'incident i de les portes del podi baixaven fins la tretzena plaça.\nEls incidents però no acabaven aquí, doncs en l'enllaç per carretera des del final de tram fins al parc tancat , un problema amb el canvi de marxes deixava a Sébastien Ogier i Julien Ingrassia a l'estacada, obligant-los a abandonar l'etapa i rebre la pertinent sanció de 10 minuts per tal de poder participar en l'etapa següent.\nEn positiu els pilots d'M-Sport Elfyn Evans i Daniel Barritt s'anotaven el millor temps en aquesta prova especial i els britànics passaven a liderar la general, un joc similar feien el neerlandès Kevin Abbring i el britànic Sebastian Marshall, els quals en aturar el cronòmetre just per darrera dels autors de l'escratx, grimpaven amb el seu Hyundai i20 WRC fins la segona plaça a 18,7 segons dels líders i amb 4,2 segons de marge vers els finlandesos Jari-Matti Latvala i Miikka Anttila que romanien a la tercera plaça aconseguida al primer tram. Els escandinaus de Citroën Mads Østberg i Jonas Andersson, romanien a les portes del podi a 38,8 segons dels primers classificats, amb 1,5 segons de coixí vers els polonesos Robert Kubica i Maciej Szczpaniak.\nLa segona jornada del ral·li era la més llarga de totes, amb 128,58 km de lluita contra el cronòmetre al llarg de 3 proves especials, la primera de les quals era la segona de la primera jornada i que com ja havia passat el dia anterior, aquesta era novament anul·lada pel mal estat del ferm arran de les pluges caigudes.\nJari-Matti Latvala i Miikka Anttila sortien disposats a atacar en la jornada sabatina i amb l'escratx del primer tram celebrat, segon en el programa, els finlandesos accedien fins al segon lloc provisional a només 1,7 segons del liderat provisional, una plaça que els de Volkswagen aconseguirien en la darrera cronometrada de la jornada gràcies a obtenir el segon millor temps per darrera dels seus companys d'equip Sébastien Ogier i Julien Ingrassia, si bé l'entrada al parc tancat es feia per només 2 segons de marge vers els anteriors líders, Elfyn Evans i Daniel Barritt, i per tant la posició distava d'estar sentenciada.\nD'altra banda Kevin Abrring i Sebastian Marshall patien una punxada en la segona prova especial sabatina, el que els feia cedir prop de mig minut vers els homes més ràpids a l'especial, Jari-Matti Latvala i Miikka Anttila, i dues posicions en la general provisional, permetent que al podi provisional hi fessin entrada els noruecs de Volkswagen Andreas Mikkelsen i Ola Fløene, autors del segon millor temps en aquesta prova especial. Tanmateix en aquesta primera prova especial de facto, Robert Kubica i Maciej Szczpaniak es veien obligats a abandonar el ral·li en patir una doble punxada.\nEn la següent, els tercers integrants de l'equip de Wolfsburg es situaven en la quarta plaça, just per darrera d'Elfyn Evans i Daniel Barritt, amb el que l'entrada al parc tancat la feien en la darrera posició de podi a 28,8 segons dels britànics i 22,8 segons de coixí vers el Citroën DS3 WRC de Kris Meeke i Paul Nagle.\nDiumenge el ral·li es concloïa amb l'etapa que sobre el paper era la més curta, amb 94,91 km cronometrats al llarg de 3 proves especials, però que en no produir-se cap cancel·lació, esdevenia la més llarga de tota la cita. En la primera d'elles els 3 Polo R WRC presents a la cita aturaven el cronòmetre en les tres primeres posicions, amb els provençals Sébastien Ogier i Julien Ingrassia al capdavant, el que en clau de les posicions capdavanteres suposava una situació molt desfavorable per a Elfyn Evans i Daniel Barritt.\nDani Sordo i Marc Martí s'anotaven el seu primer escratx a l'esdeveniment en la segona especial dominical, mentre que per davant es tornava a viure una situació desfavorable pels britànics de M-Sport, que veien com el liderat se n'anava a més de mig minut del seu temps acumulat i el coixí vers Andreas Mikkelsen i Ola Fløene es reduïa a 9,8 segons, pel que la seva segona posició estava en perill. Finalment en la darrera prova del programa, els noruecs aconseguien retallar 6,6 segons als seus precursors, amb el que el canvi de posicions al podi no quallava i els tres primers equips classificats feien entrada al parc tancat en el mateix ordre del que n'havien sortit.\nAixí doncs Jari-Matti Latvala i Miikka Anttila s'anotaven la victòria a Còrsega, tal i com havien fet els anys 1983 i 1984 els seus compatriotes Markku Alén i Ilkka Kivimäki. Els finlandesos invertien un temps de 2 hores 39 minuts i 46,7 segons en recórrer els 245,35 km que finalment s'acabaven celebrant i dedicaven la victòria al seu compatriota Henri Toivonen, qui 29 anys abans hi perdé la vida en un tràgic accident. Elfyn Evans i Daniel Barritt conservaven in extremis la seva segona posició i es classificaven a 43,1 segons dels guanyadors, mentre que Andreas Mikkelsen i Ola Fløene tancaven el podi a 46,3 segons dels seus companys de formació.\nDesprés d'un mal inici de ral·li, Mikkelsen-Floene van anar progressant fins gairebé la 2a posició.\nEn quan al campionat WRC-2, els suecs Pontus Tidemand i Emil Axelsson esdevenien els primers líders del certamen gràcies a imposar-se en la primera prova especial, però el seu liderat seria efímer, doncs en veure's obligats a abandonar la jornada per averia, els suecs rebien 10 minuts de penalització i queien fins la penúltima posició de la classe. El relleu el prenien els pilots de Peugeot Craig Breen i Scott Martin, autors del segon millor temps en la primera especial i de l'escratx en la tercera, segona de facto; si bé el seu marge vers els locals Julien Maurin i Nicolas Klinger, que pilotaven un Ford Fiesta RRC, superior en potència, era de tan sols 3,4 segons.\nEn la primera especial sabatina que es celebrava, el relleu en el liderat es quallava a favor de la parella local en quan Craig Breen i Scott Martin hi cedien mig minut, per després en la següent i última prova especial de la jornada, el temps perdut per part de la parella de Peugeot s'elevés fins als 3 minuts i mig arran d'una punxada. Julien Maurin i Nicolas Klinger, que acumulaven un segon millor temps i un escratx al llarg del dia, feien entrada així al parc tancat en la primera posició per 19 segons de marge vers Esapekka Lappi i Janne Ferm, un marge que els francesos pràcticament duplicarien amb l'escratx de la primera cronometrada dominical, per a partir de llavors passar a controlar els temps i anotar-se així la victòria. Una victòria que en clau de campionat era intranscendent, doncs el pilot tenia pocs punts acumulats al certamen i es troba força avall en la provisional.\nMaurin-Klinger treien partit del major coneixement de les especials i de la major potència del seu RRC.\nEn categoria WRC-3, reservada als cotxes de 2 rodes motrius, els pilots locals iniciaven el seu camí a l'edició de la ronda corsa copant les tres primeres posicions provisionals, si bé un escratx de l'italo-romanès Simone Tempestini i el transalpí Max Chiarcossi en la tercera i última prova especial de la jornada, trencava el domini francès, però amb Yohan Rossel i Benoît Fulcrand matenint-se en el liderat.\nAmb l'arribada de la jornada sabatina, retornava el domini dels habituals en el campionat francès amb relleu en el liderat inclòs; sota el millor temps de Quentin Gilbert i Renaud Jamoul, eren Terry Folb i Franck Le Floch els qui passaven a liderar la classe per tan sols 4,3 segons, un marge que els primers neutralitzarien amb el seu segon escratx consecutiu del dia per anar-se'n a dormir com a líders amb 23,7 segons d'avantatge vers Simone Tempestini i Max Chiarcossi.\nDiumenge Quentin Gilbert i Renaud Jamoul es feien forts al capdavant de la general amb un escratx i un segon millor temps dels tres possibles, amb el que la victòria era seva, però en les verificacions posteriors es descobria que tots els participants del campionat junior, inclòs dins el WRC-3, portaven unes bombes d'aigua irregulars, el que els suposava una penalització d'1 minut i que la victòria recalés en mans de Simone Tempestini i Max Chiarcossi, gràcies a la qual el pilot s'enfilava fins la tercera posició provisional del certamen a 6 punts de Quentin Gilbert i a 1 del seu compatriota Andrea Crugnola.\nUnes irregularitats donaven la victòria a Tempestini-Chiarcossi.\nEn el campionat GT, la cita corsa tenia molt poca concurrència, doncs només s'hi inscribien els francesos Romain Dumas i Denis Giraudet, i François Delecour i Sabine de Castelli a bord de respectius Porsche 911. Enmig de l'aiguat del divendres, els primers eren els qui millor s'adaptaven a les tan difícils condicions per a un cotxe de propulsió, i amb dos escratxs de dos possibles els pilots entraven a la neutralització de la primera etapa amb 12,7 segons de coixí en el seu haver.\nNomés arrancar la segona jornada del ral·li els líders es veien obligats a abandonar l'esdeveniment, amb el que François Delecour i Sabine de Castelli es quedaven sols o dit d'una altra manera, competint contra les possibles averies. Aquestes no es van produir i la parella finalment aconseguia la victòria, la qual donava el títol al veterà pilot francès a manca de celebrar-se la prova final a Suïssa, doncs el gap a la general entre François Delecour i Romain Dumas s'elevava fins als 43 punts.\nDelecour-de Castelli es quedaven sols dissabte al matí, aconseguint així el títol del R-GT.\nEn el campionat de pilots, Jari-Matti Latvala es refermava en la segona plaça de la general provisional gràcies a la victòria que el finlandès aconseguia en l'illa del Mediterrani, mentre que el seu company Andreas Mikkelsen feia el mateix amb la seva posició provisional, en classificar-se per davant del seu compatriota Mads Østberg. Per la seva banda, Sébastien Ogier quallava una de les seves pitjors actuacions de la temporada, però pel ja proclamat campió mundial, el resultat a la cita nacional tan li era.\nEn la taula del campionat de constructors, Citroën aconseguia superar a Hyundai per un sol punt en la segona plaça de la provisional, mentre que la marca líder, Volkswagen, seguia incrementant distàncies amb els seus rivals però a menys ritme. Per darrera M-Sport quallava una de les seves millors actuacions de la temporada, sumant 22 punts que permetien als preparadors britànics dels Ford acostar-se a les places de podi.


L'Engordany, nou líder en solitari de la lliga nacional de futbol | Andorra Difusió\nL'Engordany, nou líder en solitari de la lliga nacional de futbol\nEsports 13 de novembre, 2017\nL´Engordany és el nou líder en solitari de la lliga Multisegur de futbol, després de la primera jornada de la segona volta. El Vall Banc Santa Coloma ha escalat fins a la segona plaça.\nL´Engordany no va fallar i va superar el Sant Julià per la mínima, amb un onze format per jugadors exlauredians. Luigi San Nicolàs va fer l´únic gol del partit al minut 89. El tècnic del Tic Tapa, Luis Blanco, presentava la dimissió després del partit.\nEls de Filipe Busto s'han vist afavorits per la derrota del Lusitans, que va perdre també per la mínima contra l'UE Santa Coloma. Sergi Crespo va desfer la igualtat al minut 50 de partit després que el travesser refusés la rematada prèvia de Salomó. Els groc-i-negres van acabar amb dos homes menys per les expulsions de Molina i Salomó.\nEl Vall Banc va golejar a plaer el Penya Encarnada per 7 a 0 i puja fins a la segona plaça. Juli Sánchez i Juanfer, amb dues dianes cadascú, van ser els màxims golejadors del campió.\nL´Inter d´Escaldes tampoc va fallar contra l´altre equip de la part baixa, l´Encamp. Victòria per 4 a 1 amb dues dianes de Peralta, una d´Aguilar i una de Marinho en pròpia porta. Tots els gols de la jornada es podran veure al "Tot Lliga", després de l'Informatiu Vespre.


Apartamento Calahonda Mijas Espanya - Ofertes d'hotels amb els MILLORS DESCOMPTES EN LÍNIA\nUrbanizacion Playa de la Lucera, Riviera Sol, Mijas, Espanya, 29647 - Veure al mapa\nMés informació sobre Apartamento Calahonda\nTant si es tracta d'un viatge de plaer com si és de negocis, Apartamento Calahonda és una elecció d'allotjament magnífica quan visiten Mijas. Des d'aquí, els viatgers poden gaudir d'un fàcil accés a tot el que aquesta viva ciutat ofereix. Amb la seva bona localització, l'hotel ofereix fàcil accès a les destinacions obligades de la ciutat.\nAmb una oferta de serveis hotelers superior i ampla gama d'entreteniment, Apartamento Calahonda és compromet a que la seva estada sigui el més còmoda possible. Mentres estan allotjats en aquestes meravelloses instal.lacions, els clients poden gaudir de aparcament de cotxes, habitació familiar.\nTotes les instal.lacions per als clients, ofereixen comoditats destinades a assegurar tot el comfort possible. L'hotel ofereix moltes oportunitats d'oci úniques, com piscina exterior, jardí. Apartamento Calahonda és un lloc ideal d'estada pels viatgers que busquin encant, comfort i facilitat a Mijas.


Normalitat a l'aeroport de Barcelona el segon dia de vaga\nNormalitat a l'aeroport de Barcelona el segon dia de vaga de vigilants\nEl temps d'espera als controls de seguretat tant a la T-1 com a la T-2 és fluid\nPer l'aeroport passaran aquest dissabte uns 160.000 passatgers, 25.000 menys que divendres\nBarcelona - Dissabte, 10/08/2019 - 18:49\nLa segona jornada de vaga indefinida dels vigilants de seguretat de l’aeroport de Barcelona-el Prat ha arrencat aquest dissabte amb normalitat, sense aglomeracions als controls d’accés a les zones d’embarcament. Ara per ara, l’accés dels passatgers és fluid, amb un temps d’espera a les cues dels controls de seguretat de només cinc minuts, com un dissabte normal d’agost, segons fonts de les autoritats aeroportuàries.\nAquest dissabte, per l’aeroport de el Prat passaran uns 160.000 passatgers, 25.000 menys que ahir, pel que s’espera que, més enllà de les fluctuacions puntuals del volum de persones que s’acostin als accessos, no hi hagi més complicacions ni a la T-1 ni a la T-2.\nDe fet, l’antelació dels viatgers i el compliment dels serveis mínims van permetre que la primera jornada de vaga dels vigilants de l’aeroport de el Prat transcorregués amb normalitat, amb cues que no van superar els 40 minuts als accessos a la zona d’embarcament.\nLa plantilla de Trablisa, l’empresa que des del 2018 s’encarrega dels controls de seguretat de el Prat, va decidir aquesta setmana per àmplia majoria anar a la vaga per exigir millores salarials i laborals després de fracassar les reunions de mediació entre empresa i sindicats.\nDes de les 00:00 hores d’aquest divendres, els prop de 500 empleats de Trablisa estaven cridats a secundar una vaga de 24 hores i amb caràcter indefinit, la segona aturada que viu l’aeroport barceloní en menys de dues setmanes, després de la protesta que va protagonitzar a finals de juliol el personal de terra d’Iberia.\nEls vigilants del Prat amenacen amb una vaga de zel si no reben propostes


Els millors plats de cullera - Diari de Terrassa\nTeresa Romero 25.02.2017 | 04:22\nAquesta setmana estem vivint una treva amb temperatures suaus, sobretot a Catalunya, però les previsions són que els termòmetres tornin a baixar. Sens dubte el fred ens incita a omplir-nos l´estómac amb plats calents que ens ajudin a entrar en calor i a sortir al carrer amb més ànim i energia. Per això existeix la nostra rica i variada gastronomia a tot l´Estat. Cada regió té les seves receptes típiques de sopes, guisats, carns i cuinats a la cassola. Hi ha tal diversitat de propostes que els experts viatgers de l´agència Pangea The Travel Store han preparat un recorregut "foodie" per Espanya. Els millors clàssics imprescindibles per capejar l´hivern, distribuïts per zones d´origen, són els que us expliquem tot seguit.\nPlats típics del nord d´Espanya\nEls viatgers trien com a receptes més populars la "favada" asturiana i les patates a la riojana.\nLa "fabada" asturiana És un clàssic asturià que s´acompanya de faves amb cansalada, xoriço i botifarra. Un lloc per degustar-les és la platja de la Griega a Colunga (comarca de la Sidra).\nPatates a la riojana. Llegendari guisat de patates amb xoriço que va deixar captivat el xef francès Paul Bocuse, quan el va tastar en una bodega de La Rioja. Si el tasteu en algun restaurant de Logroño us en llepareu els dits.\nA Llevant i Catalunya\nEls turistes que han participat en aquesta selecció trien "l´escudella i carn d´olla" i "l´arròs amb mongetes i nap" com a més típics.\nEscudella i carn d´olla. Aquesta sopa és un deliciós plat tradicional de cullera que no necessita presentació per als catalans. El seu ingredient més característic és la "pilota", una mandonguilla gegant de carn que aporta tot el sabor, juntament amb les verdures i llegums del brou.\nArròs amb mongetes i nap. És un dels àpats hivernals per excel·lència dels valencians. Es compon d´un arròs cuinat amb cansalada, nap, ceba, patates i botifarra negra. La seva procedència són les antigues masies on es feia la matança del porc. Els millors llocs on degustar-lo es troben als municipis de Meliana o Alboraya, al nord de València.\nA la zona de l´oest i el sud\nEls guisats també són el plat fort de les províncies andaluses. Els viatgers us en proposen dos:\n"Migas". Recepta tradicional de les terres de Màlaga que compta, fins i tot, amb un dia oficial, la Festa de las "Migas" a la localitat de Torrox, declarada d´interès turístic d´Andalusia. Farina de blat de moro, oli d´oliva i all són els ingredients principals d´aquest plat, tot un regal per als sentits. Se sol acompanyar amb un vi de la terra i una amanida de taronges, tomàquets i olives.\n"Chanfaina". No confondre-la amb la samfaina catalana. Una recepta tradicional extremenya creada pels pastors que sacrificaven el xai i cuinaven les parts menys preuades de manera casolana. Al municipi de Fuente de Cantos també tenen la festa de la "chanfaina".\nA la zona central\nA les terres que va recórrer el Quixot també tenen els seus plats de cullera per entrar en calor.\n"Cocido maragato". Més conegut com a "cuit al revés" és una delícia rural i joia de la corona de la província de Lleó i, en concret d´Astorga. Els racons d´aquesta ciutat et traslladaran a l´època dels romans. A més té un magnífic palau episcopal o la seva catedral.\n"Duelos y quebrantos" Autèntic plat de la Manxa basat en ous, cansalada i xoriço i capaç de matar la gana a qualsevol comensal exigent.


Apartments Marco Vodnjan Croàcia - Ofertes d'hotels amb els MILLORS DESCOMPTES EN LÍNIA\nPeroj 43, Peroj, Vodnjan, Croàcia, 52215 - Veure al mapa\nMés informació sobre Apartments Marco\nDissenyat tant per oci com per negoci, Apartments Marco està situat idealment a Vodnjan; una de les localitzacions més populars de la ciutat. Des d'aquí, els viatgers poden gaudir d'un fàcil accés a tot el que aquesta viva ciutat ofereix. Amb la seva bona localització, l'hotel ofereix fàcil accès a les destinacions obligades de la ciutat.\nAprofiti's de la riquesa de serveis i avantatges d'aquest hotel de Vodnjan. Per a la comoditat i comfort dels seus clients, l'hotel ofereix habitació familiar.\nTotes les instal.lacions per als clients, ofereixen comoditats destinades a assegurar tot el comfort possible. A més, l'oci que l'hotel ofereix assegurarà que tengui molt a fer durant el dia. Apartments Marco és un lloc ideal d'estada pels viatgers que busquin encant, comfort i facilitat a Vodnjan.


Escola La Pau – Barcelona » sortides infantil\nEl grup de P3 va anar al Palau de la Música a veure l´espectacle En Jan Titella.\nVam anar en el metro, fins a la parada Urquinaona, i vam caminar fins al Palau.\nL´espectacle ens va agradar moltíssim, i ara cantem sovint les cançons que vam escoltar allà.\nEns van acompanyar la Vero, la Haryeet, la Isabel i la Yadira, que són les mamas del Ángel, el Daljot, el Moubarak i la Isis. Moltes gràcies a totes quatre!!!\nGeneral, sortides infantil\nExcursió a Can Cadena\nHem anat d’excursió a Can Cadena. Hi hem anat caminant perquè està al barri , a prop de l’escola. A Can Cadena hi ha un hort i una granja amb animals: gallines, conills, ovelles i cabres. Sense comentaris »\nEls nens de P4 i P5 vam anar al Parc\nUn dia en el parc on PhotoPeach\nA la ludoteca!!\nLes classes de P4 i P5 hem anat a la ludoteca de Ca L´Arnò, al Parc de Sant Martí. És una antiga masia restaurada, pleeeeena de jocs i joguines. Ens ho hem passat pipa!! Sense comentaris »\nEls nens i nenes de P3 vam anar al Parc–\nVam anar caminant des de l´escola i vam passar un matí molt divertit. Ens van acompanyar tres mares de la classe: la Isabel, mama del Moubarak, la Haryeet, mama del Daljot, i la Fanta, mama del Laminy, amb la seva germaneta petita, la Maryam, que després es volia quedar amb nosaltres a l´escola i no volia tornar a casa!!


Stanford (Montana) - Viquipèdia, l'enciclopèdia lliure\n47° 09′ 11″ N, 110° 13′ 09″ O / 47.153055555556°N,110.21916666667°O / 47.153055555556; -110.21916666667\nStanford és una població dels Estats Units a l'estat de Montana. Segons el cens del 2000 tenia una població de 454 habitants.\nSegons el cens del 2000, Stanford tenia 454 habitants, 210 habitatges, i 120 famílies. La densitat de població era de 407,7 habitants per km².\nDels 210 habitatges en un 23,8% hi vivien nens de menys de 18 anys, en un 51,4% hi vivien parelles casades, en un 4,8% dones solteres, i en un 42,4% no eren unitats familiars. En el 38,6% dels habitatges hi vivien persones soles el 20,5% de les quals corresponia a persones de 65 anys o més que vivien soles. El nombre mitjà de persones vivint en cada habitatge era de 2,16 i el nombre mitjà de persones que vivien en cada família era de 2,93.\nPer edats la població es repartia de la següent manera: un 24% tenia menys de 18 anys, un 4,6% entre 18 i 24, un 22% entre 25 i 44, un 28% de 45 a 60 i un 21,4% 65 anys o més.\nL'edat mediana era de 45 anys. Per cada 100 dones de 18 o més anys hi havia 93,8 homes.\nLa renda mediana per habitatge era de 22.679 $ i la renda mediana per família de 34.479 $. Els homes tenien una renda mediana de 22.813 $ mentre que les dones 20.000 $. La renda per capita de la població era de 15.253 $. Aproximadament el 9,7% de les famílies i el 13,8% de la població estaven per davall del llindar de pobresa.\nHobson (31 km)\nMoore (44 km)\nNeihart (46 km)\nA Wikimedia Commons hi ha contingut multimèdia relatiu a: Stanford (Montana)\nObtingut de «https://ca.wikipedia.org/w/index.php?title=Stanford_(Montana)&oldid=19036434»


Un programa sobre les mestresses de casa d'ISIS divideix les xarxes\nUn programa d'humor polèmic\nRevolting frivolitza sobre com és la vida de quatre dones britàniques que han abandonat les seves llars per unir-se al grup armat a Síria\nActualitzada 05/01/2017 a les 11:49\nEls límits a l'hora de fer humor són difícils d'establir. Per molts ciutadans britànics internautes, 'Revolting', un programa que ha estrenat recentment la BBC, els sobrepassa. Es tracta d'una parodia que té com a protagonistes a les mestresses de casa de l'Estat Islàmic. Amb diferents gags es frivolitza sobre com és la vida de quatre dones britàniques que han abandonat les seves llars per unir-se al grup armat a Síria. Es parodia, per exemple, sobre què posar-se per anar a una decapitació.\nEl vídeo del primer programa s'està convertint en viral a les xarxes socials, que han quedat dividides en dos bàndols, els que hi estan a favor i els que hi estan en contra. Què opineu, es pot fer humor amb un tema tan sensible com aquest?


Junqueras, diàleg o soliloqui, per Joaquim Coll\nJunqueras, diàleg o soliloqui\nL'exvicepresident no apel·la a un veritable diàleg entre catalans, ja que continua sense acceptar les regles del joc democràtic i constitucional\n19 de de desembre del 2018. 18:00\nSorprèn que el líderd’ERC sigui el personatge dialogant del camp separatista només perquè, en contrast amb l’actitud desafiadora del llogater a Waterloo, el seu to sigui més amable i recorri a valors com ara l’amistat, la fraternitat o l’amor. També el diferencia del primer que decidís afrontar el procés judicial a Espanya i, com a conseqüència d’això, es trobi des de fa més d’un any privat de llibertat. Si s’hi afegeix la voluntat de salvar l’autonomia política d’ERC del remolí radical que agita Carles Puigdemont, es té la creença entre una part de l’esquerra i els mitjans de comunicació progressistes, segons la qual, mentre l’expresident escapat és el problema, el pres Oriol Junqueras és part de la solució. I el remei, és clar, passaria per la seva immediata excarceració, l’absolució en el judici o, en cas contrari,l’indult per part del Govern espanyol. Per desgràcia, aquesta és una anàlisi voluntarista, que no té en compte la trajectòria del personatge ni el fons de les seves declaracions, tal com mostra una lectura atenta de la recent entrevista que li va fer EL PERIÓDICO.\nGens ni mica d’autocrítica\nJunqueras és un mestre en obviar preguntes incòmodes com les que li va formular Enric Hernàndez. És incapaç de dir ni una sola cosa que ara faria diferent, si pogués rectificar, per evitar el fatal desenvolupament dels esdeveniments a Catalunya. En tota l’entrevista no hi ha ni un brid’autocrítica, absolutament cap. Tot es redueix, segons el líder republicà, a calibrar bé les “fortaleses” i les “debilitats” pròpies en relació amb el final de la independència. Es nega sempre a considerar quins van ser els seus errors des d’un punt de vista democràtic. D’aquesta forma, la gravetat delque va passar al Parlament el 6 i 7 de setembre no li mereix cap reflexió, només explica la violència policial que l’Estat va utilitzar l’1-O. La seva reflexió sobre el referèndum unilateral no va més enllà del victimisme sobre la força bruta de l’Estat i, en canvi, no hi ha ni mitja paraula de consideració sobre el sofriment de l’altra meitat dels catalans que, com a ciutadans espanyols, van témer perdre els seus drets i llibertats davant de l’anunci de la DUI i la implementació de la república catalana. Les paraules que dedica contra Josep Borrell, a qui insisteix a situar a la “dreta extrema”, en al·lusió a la seva participació en les dues grans manifestacions constitucionalistes d’aquell octubre, organitzades per SCC, indica que Junqueras es nega a reconèixer com a iguals els catalans que no pensen com ell.\nEl model de Kosovo\nMalgrat apel·lar als ponts del diàleg, no s’ha mogut ni un bri de la seva posició unilateralista. En aquesta entrevista, insisteix que “tots els camins democràtics són vàlids”, però sense concretar quins. I de forma encara més inquietant afegeix: “Vull pensar que l’Estat espanyol no enviaria un Exèrcit per imposar per les armes la seva voluntat”. El president del Parlament, Roger Torrent, i altres dirigents d’ERC del Govern, com Pere Aragonès, diuen ara que, davant la via eslovena de Quim Torra, el seu referent ha sigut sempre Escòcia, però l’hemeroteca demostra que això és fals. Els republicans, sota el lideratge de Junqueras, van apostar per la via unilateral el 2013, agafant com a model Kosovo, i en el seu congrés del juliol d’aquest any van tornar a ratificar la possibilitat d’una DUI. En canvi, alsindependentistes escocesos no els passaria pel cap que hi pogués haver secessió sense un pacte amb Londres, fins i tot malgrat el desastre del 'brexit'.\nDes que és a la presó, més enllà de refugiar-se en un cert martirologi per augmentar la seva figura en rivalitat directa amb Puigdemont, el líder d’ERC mai s’ha penedit de la seva actuació l’octubre del 2017, quan va evitar la convocatòria d’eleccions anticipades i va forçar una DUI molt perillosa per a la pau civil. Junqueras, igual que Torra, és un admirador de separatistes violents com els germans Badia i té escrits racistes sobre la genètica dels catalans en comparació amb els espanyols. Deixar-se enganyar pel to de sagristia de l’exvicepresident és un greu error. No s’ha d’oblidar que estem davant d’un essencialista que durant anys es va dedicar a propagar les mentides de l’espoli fiscal (igual com va fer Nigel Farage) i que mai deixarà de ser independentista, “tot i que Espanya fos el millor país del món”, ha declarat. Junqueras no apel·la a un veritable diàleg entre catalans, ja que continua sense acceptar les regles del joc democràtic i constitucional. Fins que no ho faci mai serà part de la solució. Ara per ara només vol imposar-nos el seu soliloqui.\nReferèndum a Catalunya ERC Oriol Junqueras Independència de Catalunya Polítics catalans presos


TOP CountryLine Hotel Ritter Badenweiler Badenweiler Alemanya - Ofertes d'hotels amb els MILLORS DESCOMPTES EN LÍNIA\nFriederichstrasse 2, Badenweiler, Badenweiler, Alemanya - Veure al mapa\nConvenientment situat a Badenweiler, TOP CountryLine Hotel Ritter Badenweiler és una base ideal des d'on explorar aquesta ciutat fantàstica. Des d'aquí, els viatgers poden gaudir d'un fàcil accés a tot el que aquesta viva ciutat ofereix. Amb les atraccions principals de la ciutat com Kur- und Schlosspark Badenweiler, Park der Sinne a prop, els visitants de l'hotel estaran encantats amb la seva localització.\nLes instal.lacions i els serveis que proveeix TOP CountryLine Hotel Ritter Badenweiler asseguren una estada plaentera als seus clients. Aquest hotel ofereix nombroses instal.lacions en el lloc per satisfer el més exigent dels clients.\nL'ambient de TOP CountryLine Hotel Ritter Badenweiler es reflexa en cada habitació. calefacció, servei de despertador, escriptori, mini bar, balcó/terrassa són només algunes de les comoditats a la vostra disposició. A més, l'oci que l'hotel ofereix assegurarà que tengui molt a fer durant el dia. Amb una localització ideal i amb comoditats imbatibles, TOP CountryLine Hotel Ritter Badenweiler no troba competidors en cap categoria.\nSi reserveu mitja pensió i arribeu després de les 20:30, no podreu prendre el sopar. No obstant això, podreu prendre el dinar a l'endemà.\nTots els tipus de viatgers (733) Parelles (499) Viatgers en solitari (92) Famílies amb infants petits (63) Famílies amb infants grans (39) Grups (46)


Casellas acusa l'anterior govern de deixar prescriure sancions d'incivisme - Diari de Girona\nCasellas acusa l'anterior govern de deixar prescriure sancions d'incivisme\nImatge d'arxiu de deixalles al costat d'un banc a Figueres. diari de girona\nImatge d'arxiu de deixalles al costat d'un banc a Figueres.\nEl vicealcalde de Figueres, Pere Casellas (PSC), acusa l'anterior govern convergent de «deixadesa» amb la tramitació de les sancions d'incivisme. Considera «injustificable» que de les 142 sancions imposades l'any passat només se n'hagin cobrat 18, un 12%, per no portar a terme la pertinent tramitació. El nou equip té previst intensificar la pressió a l'incivisme perquè és una de les problemàtiques que pateix la ciutat.\nLa situació que asseguren haver-se trobat en entrar a l'Ajuntament és d'un desordre que ara es vol revertir.\nSegons les dades facilitades, l'any passat es van tramitar 142 sancions per incivisme, de les quals se'n van executar un 12,5%. A més, la meitat encara estan per tramitar. En concret s'han trobat sobre la taula 97 sancions pendents, però 27 d'elles ja no es poden executar perquè han prescrit.\nPel vicealcalde de Figueres «és inaudita aquesta deixadesa de l'anterior govern a l'hora de tramitar les sancions d'incivisme quan tothom està d'acord que l'incivisme és un problema a la ciutat».\nEl nou govern considera que una part important de la sensació d'incivisme que hi ha a la ciutat neix de la «poca diligència política que hi ha hagut fins ara a l'hora d'executar les sancions imposades als diferents infractors».\nA més, per Casellas, és «injustificable que només s'hagin cobrat el 12% de les multes».\nA banda de posar ordre, el regidor ha explicat que estan disposats a intensificar la lluita contra l'incivisme «per tal que els incívics sàpiguen que a partir d'ara, qui malmet l'espai públic, tindrà una sanció». I a més, «que no dubtin que es cobrarà», diu Casellas.\nPreocupació a la ciutat\nLa seguretat i l'incivisme són dos dels temes que des de fa anys preocupen a Figueres. De fet, va centrar alguns dels debats a la campanya electoral i en els mesos de govern de Jordi Masquef es va insistir en què es portava a terme un pla de xoc contra l'incivisme i la inseguretat a la zona centre de Figueres.\nEls abocaments incívics a la ciutat, excrements de gossos o les molèsties de bars pel sorolls són algunes de les problemàtiques. Respecte a aquesta darrera l'Ajuntament va decidir assumir les competències per poder així tancar els locals conflictius.


Menjadora E500 Twin\nMenjadora per a engreix, amb graduació individual per a cada corral; plat amb un separardor per alimentació en humit i doble xumet a cada costat de la tolva.\nNºd’animals: 20 + 20 porcs\nAigua: 2 xumets al pinso + 2 xumets al abeurador; xumets inox amb tub inox ½” 2 mm.\nPlat: Acer inoxidable 304 de 65 cms amb abeurador\nDestacable: Permet ajustar la graduació a cada corral individualment, en el cas que hi pugui haver diferent nombre de porcs.\nFitxa tècnica E-500 twin\nNecessites més informació de E500 twin?


llei de dependència Archives - Viu Molins de Rei\nTag Archive for llei de dependència\nEl PSC presenta un manifest en defensa de les persones amb discapacitat\nEl PSC del Baix Llobregat ha presentat un manifest titulat “En defensa de les persones amb discapacitat” coincidint amb el Dia Internacional de la Discapacitat. Els socialistes creuen que en la defensa dels seus drets “no només estem avançant, sinó que hem retrocedit”.\nEl conseller Josep Lluís Cleries explica el model d’Estat del Benestar de CiU\nElisenda Colell • 23/11/2012\nJosep Lluís Cleries, conseller de Benestar Social i Família i candidat per CiU al Parlament, participa a un acte de campanya electoral en el que justifica la política de retallades de la Generalitat i destaca “l’àmplia vessant social” del programa electoral de CiU.\nUna xerrada analitza els efectes de la crisi sobre les dones\nProp de 30 persones participen en una xerrada-taller sobre com afecta a les dones la crisi econòmica i el desmantellament del sistema públic. L’acte, organitzat per la CUP, AJEIM i Endavant (OSAN) es va realitzar a la sala d’actes de Ca n’Ametller.


Hamburguesa amb formatge a la Thermomix - Receptes a la Thermomix\nHamburguesa amb formatge a la Thermomix\nRecepta per preparar riques hamburgueses amb formatge a la Thernomix\nPoques coses saben tan bé com una rica hamburguesa casolana, i tenim una TM5 o TM31 a casa no queda una altra que fer-la servir per a preparar aquesta deliciosa recepta de hamburgueses amb formatge a la Thermomix.\nPots fer servir el tipus de carn picada que vulguis, la que més t'agradi, pollastre, porc, vedella i fins peix. Per a aquesta recepta farem servir una mixta de vedella amb porc.\nLa carn ha de ser de qualitat i tenir almenys un 10% de matèria grassa - preguntar al carnisser de confiança i els recomanarà els talls apropiats.\nMans a l'obra! a preparar unes delicioses hamburgueses amb la Thermomix.\nIngredients per fer Hamburguesa amb formatge a la Thermomix\n100 g de ceba blanca\n70 g de pa del dia anterior\nPreparació de Hamburguesa amb formatge a la Thermomix\nPelar i netejar bé la ceba, picar-a quarts i afegir-la al got de la Thermomix. Programar-a 5 segons a velocitat 4.\nSi veiem que queden trossos grans, amb l'ajuda de l'espàtula els baixem de les parets del vas i repetim uns segons addicionals.\nHa de quedar ben picada - la reservem en un recipient.\nAfegim al vas el pa del dia anterior i ho triturem a velocitat 4 durant 10 segons.\nAfegir al pa ia triturat la llet i l'ou, barrejant tot a velocitat 3 perquè quedi tot uniforme.\nAfegim a la barreja anterior la ceba que havíem reservat, la carn picada de la nostra elecció, el julivert, el pa ratllat i sal al nostre gust. També podem afegir una mica de pebre o mostassa.\nProgramem en gir invers a velocitat 3 durant 15 segons. Reservem a la nevera durant almenys una hora perquè el sabor s'integri.\nPassat aquest temps, donem forma a les hamburgueses i les cuinem amb una mica d'oli en una planxa o paella. Mentre es cuina anem tallant el tomàquet i rentant l'enciam i altres ingredients que vulguem afegir-.\nArmem l'hamburguesa al nostre gust. Tomàquet, ceba, enciam, salsa de tomàquet, maionesa, mostassa, formatge cheddar i en definitiva qualsevol cosa que t'agradi en una hamburguesa - i és que les possibilitats són infinites.\nA gaudir-la! - la meva amb cogombres si us plau 🙂\nCategoriaCarns, hamburguesesCuinaamericana, mediterràniaetiquetes#carne, #cerdo, #ternera\nMida de la porció 125Kg


Confie en mi per a superar el nou repte al Valencia - Noticias Esport Jove - El Periódico Mediterráneo\nMIGUEL ARILLA\tClub la Vall\nConfie en mi per a superar el nou repte al Valencia\nUN TIPUS DE MÚSICA:\nREGGAETON I RAP.\nMACARRONS AMB NATA.\nJUGAR EN PRIMERA DIVISIÓ.\nANY I LLOC DE NAIXEMENT: 2003 (16 ANYS), ONDA.\nESTUDIS: CURSA QUART DE L’ESO A L’IES SERRA D’ESPADÀ D’ONDA.\nTRAJECTÒRIA: DEBUTA AMB EL CD ONDA EN CATEGORIA PREBENJAMÍ. EN ARRIBAR AL FUTBOL 11 PASSA AL CD CASTELLÓN ON HI ÉS TRES TEMPORADES. ENGUANY HA JUGAT AMB EL CADET A DEL CLUB LA VALL EN CATEGORIA AUTONÒMICA.\nGràcies al conveni de col·laboració entre el Club la Vall i el Valencia CF el jove jugador d’Onda Miguel Arilla Guinot, que enguany ha defensat la samarreta del cadet A autonòmic del club valler, s’incorpora la propera temporada a la disciplina juvenil del recent campió de la Copa del Rei.\n—De molt menut els meus pares em van apuntar al tennis, però no em va agradar gaire i amb sis anys vaig començar al futbol en el prebenjamí del CD Onda. I ja no m’he cansat d’aquest esport.\n—Com ha sigut aquesta temporada en el Club la Vall?\n—Vaig vindre amb il·lusió per tornar a jugar en categoria autonòmica. Vam començar amb bones sensacions. Després hem alternat ratxes, però a finals d’any ja quasi haviem mantingut la categoria i això ens va donar tranquilitat.\n—Sempre he jugat d’extrem per les dues bandes i de vegades de mitja punta. Em trobe còmode en qualsevol posició d’atac, soc ràpid i tinc bon domini del baló, tot i que vaig millor amb l’esquerra.\n—Com es va interessar el Valencia?\n—Es veu que em seguien des que hi era al CD Castellón. El darrer octubre em van cridar per a un entrenament i després hi va haver més amb altres companys del Club la Vall, fins que a principis d’any em van dir d’entrenar amb ells cada dilluns i dimarts. Al març es va concretar tot i vaig signar amb ells.\n—Com van ser els entrenaments?\n—Entrene amb el seu cadet A, el mateix que tenim de rival en la lliga. Al principi no coneixia a ningú però em van acollir molt bé. Allí hi ha més nivell i més instal·lacions, i s’insisteix sobretot en la tàctica.\n—Què suposa a més incorporar-te al Valencia en l’any del centenari i just després de guanyar la Copa?\n—És una casualitat, però em fa més il·lusió per això, és un repte que agafe amb força i confie en mi per a superar aquesta nova etapa.\n—També has anat amb el Valencia a un torneig a Grècia. Com va ser?\n—Va ser un torneig de Pasqua amb equips com l’Hapoel. Jo mai havia eixit d’Espanya i va ser fantàstic.\n—Aquesta temporada també t’ha cridat la selecció valenciana. Com han sigut eixes experiències?\n—M’havien cridat abans quan era sub-12, però mai d’infantil. Vaig anar a un entrenament a l’octubre i a un amistós al febrer.\n—De menut el meu ídol era Ozil i ara m’agraden Mahrez i Marco Asensio.\n—Com estas vivint el ‘play-off’ d’ascens a Tercera del CD Onda?\n—Vaig anar a La Serratella al partit davant el Dénia i també hi aniré a animar contra l’Intercity.


Espectacular pis situat en una zona privilegiada d'Escaldes-Engordany - On Viure\nEspectacular pis situat en una zona privilegiada d'Escaldes-Engordany\nRef. 203 189m² 4 3 5 1.550.000€\nAquest exclusiu pis es troba ubicat en la zona privilegiada de Can Diumenge d'Escaldes-Engordany.\nLa vivenda és una planta baixa amb 189 m², que és distribueix en un dormitori principal, tres habitacions, dos banys complets, un lavabo per convidats, saló-menjador, cuina independent i safareig.\nEl saló-menjador, ampli i molt lluminós, té accés al jardí de 130,80m² on el sol predomina durant tot el dia. També trobem un porxo de 8,76m² que ens permet gaudir d'unes magnífiques vistes de tota la vall.\nLa cuina, rodejada de molta llum natural gràcies als grans finestrals, disposa d'un menjador i sortida al jardí. A més, el jardí té una sala a part completament reformada i convertida en sala de música.\nEl pis compta amb acabats d'alta qualitat, domòtica, calefacció i aire condicionat.\nLa propietat inclou un box tancat amb capacitat per a 3 vehicles, dues places de pàrquing individual extra i un traster.\nL'edifici disposa d'una zona wellness comunitària, amb piscina climatitzada, jacuzzi, sauna, bany turc, marbres calents i gimnàs.\nPlaces d'aparcament: 5\nPiscina comunitaria climatitzada


El Morell celebra els 20 anys de l'escola municipal de música\nEls nens de l'escola van ser protagonistes de la festa.\nLa festa es va celebrar alcarrer, davant l'escola de música.\nLa commemoració va coincidir amb el Dia de la Música\nActualitzada 23/06/2022 a les 16:20\nEl Dia de la Música, que es commemora cada 21 de juny, va ser la data triada per l'Escola Municipal de Música El Morell per fer una gran festa d'aniversari i celebrar els seus 20 anys d'història.\nAixí, la regidoria d'Ensenyament de l'Ajuntament del Morell, juntament amb el centre, va organitzar un acte obert a tothom en què, com no podia ser d'una altra manera, la música va ser la protagonista.\n«Vam començar amb una quarantena d'alumnes i, avui dia, aquesta xifra s'ha triplicat», va destacar durant la festa la directora del centre, Irene Jordà. «Aquest fet, demostra que aquella idea inicial de projecte pedagògic-musical que vam arrencar amb molta il·lusió, ha pres forma, s'ha consolidat i, com no pot ser d'una altra manera, pretén continuar endavant», va afegir.\nDes del consistori municipal, l'alcalde, Eloi Calbet, va mostrar la seva satisfacció «per tenir un centre amb les característiques i el prestigi que tenim al nostre poble».\n'Festegem els 20 anys' va ser el lema de l'esdeveniment, que va tenir lloc a les portes del centre i que, a més d'oferir un berenar a totes les persones assistents, va tenir la música com a eix central amb un cercle de percussions. Una activitat en què un grapat de gent es va poder sentir músic per una estona, gràcies al percussionista Gerard Mallorquí i la seva música col·laborativa.\nComenta el contingut : El Morell celebra els 20 anys de l'escola municipal de música


La Fundació ”la Caixa” impulsa el Gran Recapte amb una aportació de 300.000 euros al Banc dels Aliments - Converses a Catalunya\nLa Fundació ”la Caixa” impulsa el Gran Recapte amb una aportació de 300.000 euros al Banc dels Aliments\nLa Fundació ”la Caixa” se suma al Gran Recapte per impulsar la recta final de la campanya a Catalunya, amb una aportació de 300.000 euros per al Banc dels Aliments, amb l’objectiu d’ajudar els milers de persones que estan en situació de vulnerabilitat i que s’han vist especialment afectades per l’emergència social derivada de la COVID-19. Així ho ha anunciat el director general de la Fundació ”la Caixa”, Antoni Vila, i el subdirector general de la Fundació ”la Caixa”, Marc Simón, en una trobada amb la presidenta de la Federació Catalana del Banc dels Aliments, Roser Brutau, i el director de la Fundació Banc dels Aliments de Barcelona, Lluís Fatjó-Vilas.\n“Per a molts, la nova realitat és una nevera buida”\nLa 12ª edició del Gran Recapte s’adapta al context actual de pandèmia i aposta pels donatius sota el lema “per a molts, la nova realitat és una nevera buida”. La campanya ha suspès aquest any la recollida física d’aliments per minimitzar el risc de contagis.\nEl Banc dels Aliments viu el moment més delicat des que es van crear, amb una xifra rècord de 262.000 persones ateses de mitjana mensual a través de 636 entitats socials: la demanda ha augmentat a Catalunya un 40 % respecte del mateix període de l’any passat. Així, per donar resposta a aquesta necessitat apressant, el tradicional Gran Recapte hauria de recollir 6 milions de quilos d’aliments, en lloc dels 4,5 milions habituals.\n“Milers de persones s’han vist afectades per la situació actual. La vulnerabilitat s’ha estès fins el punt de que tots coneixem algú que està passant moments difícils. La solidaritat és ara una responsabilitat. Per això, més que mai, volem fer costat als que més ho necessiten recolzant iniciatives tan imprescindibles com el Gran Recapte”, ha destacat el director general de la Fundació ”la Caixa”, Antoni Vila.\nGran Recapte Fundació ”la Caixa”. La presidenta de la Federació Catalana del Banc dels Aliments, Roser Brutau, i el director general de la Fundació ”la Caixa”, Antoni Vila.\nD’altra banda, la presidenta de la Federació Catalana de Bancs dels Aliments, Roser Brutau, ha ressaltat “la importància que entitats com la Fundació ”la Caixa” se sumin també a aquesta campanya de solidaritat col·lectiva, perquè el moment actual és tan crucial, que exigeix una implicació amb determinació d’organitzacions i empreses, per teixir xarxes que garanteixin l’atenció dels col·lectius més vulnerables”.\nMés de 6.000 persones voluntàries\nUn cop acabada la campanya, s’adquiriran i es distribuiran a les entitats de l’entorn aliments bàsics, com ara llet, oli, llegums o conserves, gràcies a totes les donacions aconseguides. En menys d’una setmana, més de 6.000 persones ja s’hi han inscrit com a voluntàries.\nDurant el 2020, el Banc dels Aliments han distribuït més de 15 milions de quilos d’aliments.\nLa campanya «Cap llar sense aliments»\nAl començament de la pandèmia, el passat 1 d’abril, la Fundació ”la Caixa”, amb el suport operatiu de CaixaBank, va impulsar l’acció solidària «Cap llar sense aliments» per pal·liar els primers efectes de la crisi del coronavirus durant el confinament. A Catalunya va aconseguir recaptar més de mig milió d’euros, que la Fundació ”la Caixa” va complementar fins arribar als 710.000 euros. Amb aquesta quantitat es van aconseguir un total de més de 800 tones d’aliments, que es van distribuir entre els diferents bancs d’aliments del territori.\nLa campanya va tancar amb 2,3 milions d’euros recaptats. Com a resposta a la bona acollida de la campanya i a aquesta necessitat apressant, la Fundació ”la Caixa” va decidir aportar un milió d’euros addicional a la iniciativa, de manera que es van aconseguir un total de 3,4 milions d’euros per cobrir les necessitats més bàsiques de milers de persones.\nLa Fundació ”la Caixa” se suma al Gran Recapte per impulsar la recta final de la campanya a Catalunya, amb una aportació de 300.000 euros per al Banc dels Aliments Click To Tweet\nPostals d’uns altres mons\nLa Fundació “la Caixa” presenta la programació cultural 2021-2022\n23 voluntaris de Catalunya s’embarquen a col·laborar en projectes de desenvolupament internacional des de casa


VAG Experience 2021 – Video Art Game\nPrograma VAG Experience\nAquest VAG Experience 2021, centrem gran part de les nostres conferències a la gamificació i els videojocs al món de la salut.\nConferenciants com Daniela Tost i Carles Bonet, ens explicaran els seus projectes o el cas de com s’apliquen els videojocs en un negoci local d’Amposta per a la salut visual. Dintre de les conferències també podrem veure una conferència amb realitat augmentada, on els ponents no es trobaran físicament a la sala de conferències.\nPer a accedir a qualsevol de les conferències, i per motius de seguretat contra la Covid-19, es precisa que expediu el vostre passi per motius d’aforament.\nL’ús de la mascareta serà obligatori durant les conferències així com l’ús d’hidrogel per accedir-hi.\n< Start Game >\nPeriodista i comunicadora especialitzada en tecnologia, videojocs, economia mobile i startups.\n< Veure més >\nAntic Col·legi de les Monges\nZona centre d’Amposta.\nEstacionament en zona blava de 9 a 13 i de 16 a 20 hores.\nPàrquing subterrani de pagament a 1 minut a peu. Situat a la Plaça del Mercat (Plaça Ramon Berenguer IV).\n< On està? >\nGamificació en l'àmbit de la salut: de la diagnosi a l'entrenament\nEstà especialitzada en l’àmbit de la gamificació en salut. Ha participat i liderat diversos projectes de recerca nacionals i Europeus sobre l’ús de jocs pel diagnòstic i tractament en rehabilitació cognitiva i funcional.\nParlarem sobre l’ús de la gamificació per a realitzar diagnòstics i com pot ser una gran eina pels professionals de la salut.\nL’espai cultural ampostí busca innovar escoltant les aportacions de la seva comunitat per aconseguir el repte d’esdevenir un lloc de referència del sector videojoc.\nAuditori de La Lira Ampostina\nAl davant de l’auditòri està situada la Plaça del Mercat (Plaça Ramon Berenguer IV), on hi ha pàrquing subterrani de pagament.\nZona blava de 9 a 13 hores i de 16 a 20 hores.\nMàster en Màrqueting Polític, Comunciació Estratègica i Política per la Universitat Autònoma de Barcelona UAB. Llicenciada en Comunicació Audiovisual per la Universitat Pompeu Fabra. EMBA, Administració i Gestió d’Empreses per EAE Business School.\nPatxi Araujo ens farà veure que ni la tecnologia, ni tan sols el joc, són neutrals.\nEl seu treball posa el focus a la poètica transmèdia dels nous mitjans, com una coartada estètica per a construir des del digital.\nSerious games aplicats al món de la salut i videojocs accessibles per a tothom\nEs parlarà de la gamificació del món de salut i de com el seu videojoc farà una crítica de la Gamficació aplicada a la salut.\nCada vegada s’utilitzen més les noves tecnologies per la detecció i prevenció en el món de la salut. És el cas de l’empresa ampostina Òptica l’Esguard.\nEs dedica al muntatge i operació de sistemes audiovisuals professionals d’estudi i directe (hardware i software) aportant als espectacles l’optimització tècnica i la seva visió creativa.\nÚs d'eines digitals i VR\nCentre d’investigació i innovació sense ànim de lucre que promou activitats d’R + D orientades a la missió sobre arquitectures, aplicacions i serveis avançats d’Internet.\nPer ample de xarxa, es realitzarà una connexió a la sala on s’estaran desenvolupant les conferències del VAG Experience, on s’ensenyarà i s’explicarà aquest projecte.\nSerious games aplicats al món dela salut i videojocs accessibles per a tothom\nUn únic espectacle audiovisual que es podrà veure tan el divendres 1 com el dissabte 2 d’octubre.\nUna immersió amb les noves tecnologies que, com a públic, et veuràs immers en el fabulos món dels videojocs.\nPersonatges reals passaran a ser de ficció i hauran de combratre diferents mons de videojocs coneguts per sortir-ne d’un “mal son”.\nPer a accedir a l’espectacle, i per motius de seguretat contra la Covid-19, es precisa que expediu la vostra entrada per motius d’aforament. L’ús de la mascareta serà obligatori durant les conferències així com l’ús d’hidrogel per accedir-hi. L’organització es reserva el dret de suspendre o canviar de dia aquest espectacle per inclemències meteorològiques.\nUn espectacle híbrid que barrejarà el 3D i l’escena teatral per crear una obra única …\nLa seva trajectòria ha anat evolucionant dintre del món del disseny 3D artístic/ industrial, la docència i la impressió 3D en l’àmbit professional.\nCom cada VAG Experiece, li donem importància al fet de poder-te sumergir en el món dels videojocs des de les diferents versants artístiques i culturals.\nPassar quatre hores en un dels tallers, et farà veure que hi ha moltes sortides professionals en aquest món.\nEscull el taller que més t’agradi. Gairebé tots són per a iniciats i coneix als formadors que ja porten diversos anys en aquest sector.\nPer a accedir a qualsevol taller, i per motius de seguretat contra la Covid-19, es precisa que expediu el vostre passi per motius d’aforament. L’ús de la mascareta serà obligatori durant els tallers així com l’ús d’hidrogel per accedir-hi.\nTEXTURITZACIÓ AMB SUBSTANCE PAINTER\nLa seva passió pel món dels videojocs fa que gaudeixi del seu treball i la seva meta és contribuir en el desenvolupament de videojocs AAA.\nEduardo García Alcalde és un apassionat dels videojocs, cinema i del 3D en general. Amant del disseny, l’art i especialista a donar vida a objectes inanimats.\nCarrer Madrid, 35\nPàrquing públic al davant mateix per a capacitat de més de 100 vehicles.\nA 10 minuts a peu del centre d’Amposta.\nEn aquest taller aprendràs diferents tècniques per a elaborar textures mitjançant materials com màscares, filtres, generadors a partir d’un model 3D que t’oferirem, llest per a donar-li textura.\nCrea els teus personatges per a un videojoc. S’ensenyaran conceptes bàsics d’Adobe Illustrator i t’ensenyarem a animar els teus personatges amb Adobe After Effects.\nMàster en 3D i postproducció per a VFX , llicenciat en Comunicació Audiovisual i llicenciatura complementada per estudis de cinema.\nBen Ari Arévalo (Franz)\nApassionat de l’art i la il·lustració, actualment combina la seva feina amb amb la creació de personatges i el disseny d’escenaris digitals.\nPablo Poderoso és artista 3D i creador de videojocs i li apassiona treballar en aquesta professió i difondre-la.\nVols aprendre a desenvolupar un videojoc com “Space Shooter”? En aquest taller t’ensenyem l’eina per a desenvolupar el teu propi videojoc.\nAprèn a com elaborar un pla de màrqueting per vendre videojocs i un pla de producció on veuràs les parts del desenvolupament d’un videojoc.\nUn talent jove i emprenedor amb una visió polifacètica del negoci dels videojocs, amb habilitats molt diverses pel seu desenvolupament i màrqueting.\nHa format part de diverses formacions musicals com la banda de música de la Unió Filharmònica d’Amposta, quartet de saxòfons Saxofília, Academic Big Band de Tortosa entre altres\nT’agradaria composar la música per a videojocs? En aquest taller aprendràs les eines necessàries per crear una banda sonora.\nAprèn els fonaments del disseny narratiu dels videojocs. Conceptualitzar idees, dissenyar els personatges, els entorns del videojoc, les estructures de narració i els esquemes.\nHa publicat en diferents revistes especialitzades en literatura, i ha centrat la seva recerca en l’obra de Sebastià Juan Arbó i en la literatura espanyola del segle XIX.\nAquest 2021, tornem amb les accions culturals del Video Art Game, tot i la pandèmia, hem intentat no estar parats… hem realitzat cursos / tallers de gamificació per les empreses, curosos d’AR (Realitat Augmentada) per joves (i no tan joves), col·laboracions amb l’Institut Montsià d’Amposta, amb Joventut i el VAG Kids en les edicions 2019, 2020 i 2021, amb l’aposta de barrejar el lleure amb la cultura digital i aprendre sobre el món dels videojocs.\nAquest octubre, tornem amb el VAG Experience, potser amb menys espais i aquests molt limitats, degut a la situació de la pandèmia de la Covid-19, però si amb moltes ganes i la necessitat d’apropar aquesta cultura digital i del món dels videojocs a la societat, als joves i als futurs professionals…\nWE COME VAG !\nPer a accedir a qualsevol activitat programada, i per motius de seguretat contra la Covid-19, es precisa que expediu el vostre passi gratuït per a les conferències o les entrades per als tallers i espectacles per motius d’aforament. L’ús de la mascareta serà obligatori durant totes les activitats, així com l’ús d’hidrogel per accedir-hi.\nObertura de portes a l’Antic Col·legi de Monges.\nLloc: Antic Col·legi de les Monges\nLa importància de parlar de videojocs als mitjans.\nA càrrec de Gina Tost\nA càrrec de Daniela Tost\nA càrrec de Jordi Giner\nTots els tallers es realitzaran simultàniament.\nConsulta el contingut i el material necessari i/o condicions per a cada taller.\nCal inscripció prèvia. Capacitat màxima per taller: 15 persones. Obertura de portes a les 8.45h.\nA mig matí, hi haurà un descans de 20 minuts.\nLloc: INS Montsià\nCarrer Madrid, 1\nIniciació a la texturització amb\nA càrrec de Janire Iparraguirre\nGraduada en Art per la Facultat de Belles Arts de Leioa – UPV. Grau Superior d’Animacions 3D, videojocs i entorns interactius. Selecionada per PlayStation Talents per a dur a terme el videojoc Syzygy per a PS4.\nCreació d’un personatge animat en 2D i animació cíclica\nA càrrec de Jaume Moya i Ben Ari\nJaume Moya és soci de la productora audiovisual Filmsnòmades. Llicenciat en comunicació audiovisual per la Universitat Pompeu Fabra i estudis de cinema a la FAMU.\nBen Ari Arévalo (Franz). Grau Superior en Gràfica Publicitària i Grau Mitjà en Art Final.\nA càrrec de Pablo Poderoso\nGraduat Superior en 3D, videojocs i entorns interactius a l’Escola Pia de Nostra Senyora amb obtenció de Matrícula d’Honor.\nA càrrec d'Albert Serra\nLlicenciat amb ADE per la Universitat Pompeu Fabra. Curs de disseny de videojocs a la Universitat Autònoma de Barcelona. Introducció al coaching a l’Acadèmia Esportiva dels Estats Units d’Amèrica i Màster de màrqueting i producció de videojocs a la Universitat Complutense de Madrid amb PlayStation.\nA càrrec de Tomas Simon\nTítol Superior de Saxofon al Conservatori de Música del Liceu de Barcelona amb Premi d’Honor i Títol Professinal de Piano al Conservatori de música de Tarragona.\nA càrrec de Joan Antoni Forcadell\nGraduat en Filologia Espanyola per la Universitat Autònoma de Barcelona. Participa en diferents revistes especialitzades i ho combina amb la promoció cultural i musical.\nTARDA | VESPRE\n16:45 a 20:00h\nObertura de portes a les 16:45h\nConferències sobre la gamificació aplicada a la salut.\nNo es permetrà l’entrada o sortida de la sala al llarg d’una conferència.\nCal extreure l’entrada gratuïta per qüestions d’aforament i cal presentar-la el dia de l’acte.\nDegut a la pandèmia i per prevenció sanitària, la capacitat màxima de la sala serà per a 150 persones.\nLloc: Auditòri de La Lira Ampostina\nVAG: El projecte\nA càrrec de Valentí Garcia\nDirector del VAG i president de l’Associació Video Art Game.\nA càrrec d'Albert Pujol\nA càrrec de Marta Sala i Àlex.\nMarta Sala és actualment directora de creativitat a Cookie Box.\nLlicenciada en Comunicació Audiovisual per la Universitat Pompeu Fabra. Màster en Marketing Polític, Comunicació Estratègica i Política i EMBA, Administració i gestió de empreses per EAE Business School..\nA càrrec de Patxi Araujo\nDocent al Departament d’Art i Tecnologia de la Facultat de Belles Arts de la UPV/EHU.\nDescans de 15 minuts\nA càrrec de Carles Bonet\nTutor d’Enginyeria Informàtica a la UOC. Professor associat al Grau d’Enginyeria Informàtica al TecnoCampus. Professor del Cicle Formatiu de Grau Superior d’Informàtica DAM, DAW a l’Escola Pia de Mataró.\nA càrrec de Vicky Fernandez\nParticipació de Carles Bonet\nDiplomada en Òptica i Optometria per l’Escola Universitària d’Òptica i Optometria de Terrassa. Actualment dirigeix el Centre Òptic l’Esguard.\nA càrrec de Gianluca Cernigliaro i Sergi Fernàndez\nGianluca Cernigliar. VR/AR Technical Leader Media Internet Area (MIA) i2CAT.\nSergi Fernàndez, i2CAT Media Internet Director.\nOrganitzat per la Fundació i2CAT.\nA càrrec de l'Associació Video Art Game\nActe de cloenda del VAG Experience 2021 on s’explicaran els projectes que es portaran a terme durant el 2021-2022 i avançament del VAG Experience 2022.


James Blake cancel·la el concert que havia d’oferir a Barcelona el 27 d’abril • Ràdio Capital de l'Empordà\nJames Blake havia d’actuar el 27 d’abril a Barcelona com a part d’una sèrie de concerts íntims que el músic britànic feia arreu del continent, però a causa de la situació que es viu amb el coronavirus el cantant ha cancel·lat tots els concerts.\nEl músic ha compartit unes paraules sobre aquestes cancel·lacions on explica que a causa d’aquesta pandèmica global i la dificultat de viatjar arreu del món es veu obligat a cancel·lar la gira europea, una decisió que no ha estat gens fàcil de prendre, però és més important la seguretat dels seus fans i de tot el seu equip.\nL’import de les entrades es retornarà pel mateix sistema on havien estat adquirides.\nL’entrada James Blake cancel·la el concert que havia d’oferir a Barcelona el 27 d’abril ha aparegut primer a Primera Fila.\nArticle anteriorSanta Cristina prepara mesures econòmiques contra el coronavirus\nArticle següentDolors Bassa, aïllada per símptomes de coronavirus


Doblet del C.A Edeta a la Carrera dels Arbres i Castells 2020 - Noticias CAMP DE TURIA\nLa XI edició de la Carrera dels Arbres i Castells ja té vencedors. En la categoria Absolut Femení s’ha imposat el C.A. Edeta, el mateix equip ha sigut el vencedor en la categoria Absolut Masculí. En la Categoria de Mixt Femení el guanyador ha sigut el DeltaValencia Atletisme i en la de Mixt Masculí han pujat pel cap alt alt del calaix l’UME 2.\nFins a 43 equips han participat en l’edició del 2020. La Carrera dels Arbres i Castells es consolida com una prova important en el calendari dels equips. Enguany, una de les novetats era la creació d’una nova categoria, la d’Empresa. Tres equips han rebut el guardó, Decathlon Campanar s’ha pujat al número 1 del podi. En segona posició ha quedat el MSCTV i els tercers han sigut els runners del Ajuntament de La Pobla de Vallbona.\nSan Antonio de Benagéber ha acollit la paella i lliurament de trofeus. A més, unes altres de les novetats que l’organització havia preparat era el sorteig de diferents productes i serveis oferits per comerços de Camp de Túria.


La fusió entre passat i futur - Trivium | Trivium\nLa paraula trivium prové del llatí i designa tres vies que porten a l’eloqüència: la gramàtica, la lògica i la retòrica. Aquests camins, que corresponen al coneixement, la intel·ligència i la saviesa, es recorren des de la infància fins a l’edat adulta.\nCada persona té una manera diferent d’avançar-hi, d’aprendre. Ajudar a descobrir-la, potenciar-la, aportar-hi qualitat i ensenyar a gaudir-ne és el que ens mou dia rere dia.\nTrivium és un centre de logopèdia, psicologia i psicopedagogia especialitzat en cognició, llenguatge, aprenentatge i conducta amb més de vint anys d’experiència. Va néixer l’any 1992 fruit de les inquietuds d’un grup de professionals interessats en la detecció i intervenció d’aquelles dificultats que poguessin interferir en el desenvolupament personal, lingüístic i cognitiu.\nEns servim d’investigacions recents de la neurociència aplicada a l’educació i ideem estratègies educatives que ens permeten crear programes que optimitzen l’aprenentatge d’infants, adolescents i adults amb necessitats diverses.\nOptimitzem la capacitat d’aprenentatge\nLa nostra aposta té com a finalitat aplicar mètodes pedagògics amb una base científica rigorosa i actual al servei dels valors educatius que prioritzem com a societat.\nBusquem que el procés d’aprenentatge sigui més efectiu i significatiu per a la persona.\nPer aconseguir-ho partim:\nd’una formació exhaustiva en avaluació dels processos cognitius que intervenen en l’aprenentatge.\nd’una llarga experiència en intervenció a partir de sistemes pedagògics eficaços.\nd’una pràctica docent basada en valors de motivació, esforç, implicació i vinculació.\nde propostes d’aprenentatge que tenen en compte les emocions.\nde la singularitat de cada persona.


El Koala va perdre dos dits de la mà per culpa d'una talladora de gespa\nEl cantant es va refugiar en la música per poder superar els durs moments\ndijous, 27 de setembre 2018 - 17:08h | Actualitzat a 27/09/2018 17:19h\nEl Koala | CatalunyaDiari.cat\nManuel Jesús Rodríguez, conegut com El Koala, va ser un dels protagonistes de l'últim programa 'GH VIP 6: Límite 48 horas'. El cantant es va salvar de l'expulsió a la gal·la del dijous al tindre menys vots que Isa Pantoja i Miriam Saavedra, que seran les dues persones que s'enfrontaran a la decisió de l'audiència.\nNo obstant això, el protagonisme del Koala va arribar quan va explicar un dels episodis més traumàtics de la seva infància, trencant el seu silenci i explicant davant les càmeres perquè li falten dos dits d'una mà. Tenia 13 anys quan va patir un lamentable accident amb una talladora de gespa, que li va quedar a sobre i li va tallar dos dits de la mà dreta.\nUn dels moments més durs de la seva vida\nEl Koala va reconèixer a 'La sala del més enllà' —una habitació on els concursants poden llegir missatges de Twitter amb informació de l'exterior— que aquest succés li va suposar un autèntic calvari: «Ho vaig passar fatal. Però després vaig pensar que una pàgina del llibre és una pàgina del llibre i jo no llenço el llibre sencer. Segueixo passant pàgines».\n«Vaig haver de començar de nou, a escriure, a conduir... Vaig haver de començar de zero. Portava la mà a la butxaca per vergonya fins que em vaig adonar que la vida és bella i cal seguir endavant», reconeixia el cantant.\nAfortunadament, sembla que tot ha quedat enrere i forma part del record. «Després em vaig refugiar en la música, que és la meva religió, la meva salvació, que és el que m'ha donat la vida. Vaig agafar una guitarra i vaig començar a compondre. Si no arriba a ser per la música, no sé què hauria fet», va reconèixer visiblement emocionat.\nUna trajectòria musical de més de 25 anys\nTot i que la gran majoria de la gent el coneix bàsicament pel seu tema 'Opá, yo viazé un corrá', la realitat és que la carrera musical de Manuel Jesús Rodríguez és molt llarga. Va començar a tocar amb diversos grups l'any 1986, tot i que no va ser fins a l'any 1992 que va crear el seu propi grup, 'Los Ducati', en el que va estar vuit anys fent gires per Andalusia i, fins i tot, va arribar a col·laborar en un programa de Canal Sur.\nL'any 2001, però, decideix començar la seva carrera en solitari amb el sobrenom de 'El Koala', per la forma que tenia d'enfilar-se a la bastida quan treballava a l'obra. L'any 2006 va treure el seu primer disc, amb el tema 'Opá, yo viazé un corrá', que va tenir més de 21 milions de reproduccions a Youtube i va ser un autèntic èxit. Des d'aleshores, El Koala ha publicat quatre discos més abans d'entrar a 'GH VIP 6'.


Les Terres de l'Ebre tremolen amb Arias Cañete\nEl territori interpreta el nomenament del ministre com un avís del PP per reprendre el Pla Hidrològic\nLa presència de Miguel Arias Cañete al ministeri que assumirà les polítiques mediambientals ha esglaiat els opositors al transvasament de l'Ebre. El territori tem la recuperació del Pla Hidrològic.\nDANI REVENGA TARRAGONA. 25/12/2011 00:00\nLa Plataforma en Defensa de l'Ebre (PDE) considera que el nomenament de Miguel Arias Cañete com a ministre d'Agricultura, Alimentació i Medi Ambient és un símptoma inequívoc que el PP té la intenció de reprendre el transvasament de l'Ebre. "És un retorn al passat perquè es recupera una de les persones que encarnaven el Pla Hidrològic al costat de l'expresident Aznar", explica Manolo Tomàs, portaveu de la plataforma. L'entitat interpreta que, si hi havia cap dubte sobre les intencions dels populars pel que fa a les polítiques de l'aigua, ha quedat dissipat amb l'elecció d'Arias Cañete. "Entenem el missatge que se'ns envia i, per això, ens estem reactivant com a col·lectiu, tot i que no hem abaixat mai la guàrdia", afegeix Tomàs.\nLa plataforma opositora al transvasament preveu "un escenari de conflicte" per als pròxims anys. Tomàs té clar quins gestos hauria de fer Arias Cañete per reduir pors: "Si en les seves primeres declaracions parlés d'aplicar la directiva europea d'aigües o d'establir un cabal ecològic a l'Ebre, ens sorprendria, però aquest seria el camí perquè canviéssim d'opinió sobre ell". Tot i això, la plataforma no té dubtes sobre l'aposta que significa aquest nomenament. I recorden que, a diferència de fa 10 anys, el PP governa a l'altre territori que s'oposa majoritàriament al transvasament de l'Ebre, l'Aragó. L'enginyeria semàntica del PP ja fa mesos que parla "d'interconnexió de conques o altres eufemismes per suavitzar el seu discurs en favor del transvasament", apunta Tomàs.\nArias Cañete és un madrileny de 61 anys, llicenciat en dret i membre d'Alianza Popular, que ha desenvolupat bona part de la seva carrera política des d'Andalusia. Concretament, des de Jerez (Cadis), d'on és la seva dona, descendent d'una important família de ramaders. Se'l considera molt pròxim també als sectors de l'agroindústria de la comunitat murciana. Tot just saber-se el seu nomenament, el president de Múrcia, Ramón Luis Valcárcel, es va afanyar a dir que el considerava un "aliat" per als interessos de la regió i que d'ell s'esperava que reprendria de nou el Pla Hidrològic. Arias Cañete va ser ministre d'Agricultura i Pesca de l'últim govern de José María Aznar. En aquest període va pronunciar la frase per la qual més se'l recorda a Catalunya: va assegurar el novembre del 2000 que el Pla Hidrològic es faria "per collons" i que la tramitació al Congrés seria "un passeig militar". A part de les polítiques de gestió de l'aigua, el nou ministre té damunt la taula un altre repte: defensar la reforma de la política agrària comuna de la Unió Europea, un sector en el qual Unió de Pagesos ja li ha demanat que treballi per millorar les rendes de la pagesia professional de l'Estat.